Adalet.az | TARİXDƏN YAZMAQ... Adalet.az | TARİXDƏN YAZMAQ... Adalet.az | Ədalət -\n27914 | 2007-06-02 06:00\nAdətən yazılarım dərc olunandan sonra telefon zəngləri olur. Dost-tanış fikir-münasibət bildirir. Sonra kompüteri açıb elektron poçtuma gələn məktublarla tanış oluram. Sağ olsunlar, mənim bu qapalı həyatıma bir rəng qatırlar. Və həm də inanmağa başlayıram ki, insanlar hələ də oxumağı tərgitməyiblər. Mahnı oxumağı yox, qəzetdə-kitabda yazılanları oxumağı nəzərdə tuturam. Çünki başqa cür oxumaq üçün, Allah var eləsin, hər cür telemüsabiqələr mövcuddur. Hər yaşda, hər görkəmdə adam çıxıb öz məharətini göstərə bilir. Gözünün qarasını əridib kağız üstündəki qaraları oxuyub fikirləşməyə isə ərinirlər. Görünür, mən də bir az maksimalistəm, müstəmləkə tarixi ilə tərbiyələnmiş adamlarda böyük rus xalqına məxsus məziyyətləri görmək istəyirəm. Alınmır, hər xalqın özünəməxsus inkişaf yolu var. Kimi döyüşlərdə formalaşır, kimi inqilablarda, kimi elmi ixtiralarla varlığını təsdiq edir, kimi də bizim kimi atılıb-düşməklə. Heç kimə azadlığı, istiqlalı qızıl tabaqda qabağına qoymurlar. Cəmiyyətin hər bir üzvü bu böyük dünyada öz yerinin nə olduğunu düşünməyənəcən elə belə də davam edəcək. Tarixin öz qanunları var.\nTarix demişkən, keçən həftə dostumuz Xeyrəddin Qoca telefon açır və deyir ki, tarixdən yaman çox yazırsan, özümüzdən yaz, bizdən yaz. Sabahı günü şair Ramiz Məmmədzadə zəng edir və deyir ki, dünyada nə qədər maraqlı liderlər olub, onlardan yaz... Xeyrəddin müəllimə deyirəm ki, vallah, mən tarixdən yazanda da özümüzdən yazıram. Həmin mövzular paralellər aparmağa imkan verir, həm də düşündüklərimi sətirlər arasında gizlədə bilirəm. Ramiz müəllimə də deyirəm ki, başqa oxucular tarixdən yazmağımdan narazılıq edirlər. Təbii ki, hamıya xoş gəlmək mümkün deyil, belə məqsədim də yoxdur. Amma kim ki öz qiymətli vaxtını sərf edib məni oxuyursa, dərin təşəkkürümü bildirirəm. Deyim ki, mən də çox diqqətli oxucuyam, dövri mətbuatı mütəmadi izləyirəm. Sevdiyim müəlliflər var, hər zaman imzalarını axtarıram. Mənim də oxucu olaraq öz iradlarımı söyləmək haqqım var da yəqin?\nHəftə ərzində 28 Mayın İstiqlal günü və ya Respublika günü adlandırılmasının davası getdi. İstiqlal abidəsinin nə boyda, nə biçimdə olmasının davası getdi. Hər kəsin İstiqlal abidəsi özünün layiq olduğu boyda olur. Tutalım, "28 Aprel" metro stansiyasını "28 May" adlandırdılar, nə olsun?! 28 aprelnən 28 may arasındakı 30 günlük məsafəni qət eləmək üçün 70 il vaxt lazım gəldi. Şüurların dəyişməsinə də yəqin bir o qədərdən də artıq vaxt lazım olacaq. Rus imperiyası dağılanda xalqlar elə bildilər azadlığa çıxdılar. Az qala hər şəhərdə, hər qəsəbədə bir dövlət quruldu. 1918-ci ilin mayında Azərbaycan öz istiqlaliyyətini elan etdi. Bağışlanmış azadlıq, rusun general etdiklərinin qurduğu ordu, rusun oxutduqlarının qurduğu hökumət, Rusiyadan gəlmiş mütərəqqi inqilabi ideyalar. Biz bir çox başqa xalqlar kimi əlimizdə silah müstəmləkə zülmünə qarşı döyüşməmişdik. Azadlığı verdilər (müvəqqəti) götürdük, istifadə eləyə bilmədik, səbəbləri də çoxdur.\nO didişmələrin, parçalanmaların, siyasi ambisiyaların içində Vətən sözü itib-batırdı. Böyük dövlətlərin maraqları içində Vətən sözü itib-batırdı. Tam olmayan 2 il ərzində hökumətin tərkibi beş dəfə dəyişmişdi. Bu demokratiya idi, ya xaos? Və bu xaosun içində dövlət qurub, möhkəmlətmək mümkün idimi? Bir də ki, dağılan tifaq təkcə bizimki deyildi. Köhnə Rusiya imperiyasının üzərində daha güclü və möhtəşəm Sovet imperiyası yaranmaqda idi. Bu da qarşısıalınmaz, labüd proses kimi dünya dövlətlərinin diqtəsi ilə baş verdi. Amma indi özümüzə sual qoysaq ki, 28 May (yəni iki illik müstəqillik) bizə nə verdi, bax, bu barədə danışmağa dəyər. Azdan-çoxdan parlament təcrübəmiz yarandı, indiki sərhədlərimiz onda çizildi (düzdür, bu gün çox kiçilib), Sovet İttifaqının tərkibinə muxtar yox, müttəfiq respublika kimi daxil olduq, öz dilimizdə məktəblərimiz açıldı və s. Bu işin bir tərəfi, o biri tərəfdən - Rəsulzadə demişdi ki, biz xalqa azadlığın nə olduğunu anlatdıq, onun tamını dadızdırdıq. Amma "azadlığın" nə olduğunu anlamayan xalq dadından nə anlayacaq? Ac adam dadmaqla doymur. Sonralar bizə qorxunu elə bol-bol yedirtdilər ki, hüceyrələrimizə qədər doyduq. Sınmış ruhla "azadlıq" anlayışı düz gəlmir. Arxasında dura bilməyəcəkləri vədləri verib istiqlal, hürriyyət çağırışları ilə insanları bədbəxt eləmək lazım deyildi. Sonra hərə bir tərəfə qaçıb getdi, dəyən təpik burda qalanlara dəydi. Biz bu olayları sonra da yaşadıq. 28 mayla 28 aprel arasındakı 30 günlük fərq - tariximizdəki qara günlərin, repressiyaların, azadlıq və kölələyin fərq tarixi oldu. Tutalım, 28 May küçəsi ilə addımlayanda ünvan lövhəsinə baxıb fikirləşəndə ki, bura bir vaxtlar 28 aprel adlanırdı, indi üstünə bir ay əlavə ediblər, nə qədər adam bunun fərqinə varır ki?\nMən bu sözləri çox sevirəm - azadlıq, istiqlaliyyət, hürriyyət. Mənim bu sözlərə xüsusi münasibətim var. Bağışlanmış azadlığa, istiqlaliyyətə inanmıram. Bizim məmləkətdə istiqlal savaşı daim ədəbiyyatımızda, publisistikamızda gedib, XIX əsrin sonlarından başlayaraq. Azadlıq uğrunda silahlı mübarizə isə yalnız Babəkin Xürrəmilər hərəkatı olub - onun da adını kafir qoyub lənətləmişik. Lövhələri dəyişmək mahiyyəti dəyişəcəkmi? İstiqlal abidəsinin böyük-kiçikliyinin davasını aparmaqla təfəkkürümüzdə, düşüncəmizdə "istiqlal" sözünün dərinliyinə varacayıqsa, nə yaxşı. Amma mən buna inanmıram.\nƏgər indi müstəqilliyə çıxdığımız bu neçə ildə müstəqil olmağın nemətlərindən bəhrələnə bilmiriksə, o vaxt tam olmayan iki ildə nələr baş verib, bir təsəvvürünüzə gətirin. Heç nəyi ideallaşdırmadan, bəzək-düzəksiz. İndi baş verən proseslər daha eybəcər, daha məşum şəkildə o vaxt da olub. Bu gün nə qədər çalışsaq da, bəzi həqiqətlərdən yan keçə bilməyəcəyik. Millət üçün istiqlal və azadlıq sözün o vaxt qiyməti olur ki, azadlığın nə bahasına, necə başa gəldiyini anlasın. Bunun üçün də millətin şüurunda devrim olmalıdır. Mənim müşahidələrimə görə buna hələ var. Evinə kitab girməyən adam belə məfhumlardan nə anlar? Qəzet oxumağa ərinən adam istiqlalı neyləyir? Düşük müğənnilərə SMS göndərməyə kimisə məcbur edirlər? Yaşlı-başlı adamları müsabiqədə atılıb-düşməyə məcbur edirlər? Odur ki, istiqlal davası döyməyin yeri yoxdur.\nSon günlər məni heyrətləndirən bir məqamı da qeyd etmək istəyirəm. Bu söhbət qəzetlərdə də çox hallanıb. Və bu hadisələrin fonunda nəsə bir nəticə çıxarmaq çox çətindi. Azan söhbətindən danışıram. Əvvəlcədən deyim ki, mənim üçün din milli mədəniyyətimizin, tariximizin tərkib hissəsidir, əxlaqi dəyərləri qoruma vasitəsidir. Və mən anlayıram ki, din bizi tarixin hansısa dönəmlərində fatehlərin içində əriməkdən saxlaya bilib. Hər kəsin etiqadına da hörmətlə yanaşıram. Bu vicdan məsələsidirsə, belə söhbətlərdə çox ehtiyatlı olmaq gərəkir. Necə ola bilir ki, həftə içində dalbadal bir-birinə zidd iki qərar verilir və dini lider hər iki halda da təsdiqləyir. Və əgər deyilirsə ki, birinci şəxsin bundan xəbəri yoxdur - olmazdımı ki, hamıya bəyan edilməmişdən əvvəl bunu öz aralarında müzakirə etsinlər? Hər halda bu bir heysiyyət məsələsidir. Belə çıxır ki, bir dövlət yetkilisi desə ki, sabahdan gedin xristianlığı qəbul eləyin, kimsə etiraz etməyəcək. Əksinə, "Xəbərlər" proqramını açanda görəcəyik ki, səhiyyə müəssisələrində, məktəblərdə adamlar yığışıb bunu alqışla qarşılayır. Deyirlər ki, "bu bizim xalqın minillik arzusu idi. Ürəyimizdə qalmışdı, biz onsuz da əvvəllər xristian olmuşuq, məmləkətin ərazisində nə qədər kilsələr qalıb sübut kimi..." Sovet hökuməti qərar verdi ki, hamı allahsız olsun, olmadılar? İndi kim ürəyində nə fikirləşəcək, onun heç bir əhəmiyyəti yoxdur. Ürəyimizdəkilərlə dilimizdəkilər daim təzad təşkil edib. Əsas məsələ formadır, məzmun deyil. Hər işimiz necədirsə, dindarlığımız da elədir. Vallah, bu yuxarıdakılar hələ çox insaflı adamlardı. İstəsələr çox əmrlər verərlər. Bilirlər ki, onsuz da hamı icra edəcək.\nDin və şəriət özlüyündə müəyyən bir zaman kəsiyində müəyyən bir cəmiyyətin davranış və əxlaq anlayışlarının toplusudur. Təzəsi çap olunmadığından köhnə Sovet Ensiklopediyasını vərəqlədim. "Əxlaq" sözünün qarşısında böyük bir məqalə vardı, oxudum. Yazıblar ki: " Əxlaq - ictimai şüur formalarından biri, ictimai həyatın bütün sahələrində ( məişət, ailə, əmək prosesi, elm və siyasət) insanların davranışını tənzim edən sosial institut. İnsanların öz davranışlarında rəhbər tutduqları prinsip, norma və qaydaların məcmusu" . Sovet olanda nə olar, gül kimi sözlərdi. Allahı inkar edən köhnə rejim dövründə insanlar öz ürəklərində və əməllərində ona daha yaxın idilər. İndi görüntü naminə namaz qılanlar, oruc tutanlar da var. Vicdanı da şou obyektinə çevirirlər. Yalan danışırlar, bir-birinin üzərinə çirkab atırlar. Gedirsən restorana, görürsən ki, 8-10 yaşında bir qızı sərxoş kişilərin qabağında rəqs elətdirirlər. Soruşursan ki, bu məkanın yiyəsi kimdi, deyirlər mömin bəndədi, ziyarətləri gəzib gəlib. Bu barədə niyə heç kim danışmır? Bir yazıçının yazdığı iki kəlməyə görə guya özlərini dindar adlandıranlar onun üstünə hücum çəkirdilərsə, bəs bu niyə heç kimə toxunmur? O yazıçı hamımızdan mənəviyyatlı adamdı, millətin də gələcəyi haqqında düşünür. Bəlkə də onun elədikləri Allaha mənəviyyatsız adamların elədikləri ziyarətlərdən daha çox qəbuldur.\nHeyf ki, yeni sistemə keçəndən sonra yeni Ensiklopediya çap olunmayıb. Yoxsa oxuyub öyrənərdim görüm bu gün "Əxlaq" sözünə nə izah verirlər? Köhnəsində yazılıb ki, "antoqonist sinifli cəmiyyətdə əxlaq tərbiyəsi hakim sinfin mənafeyinə tabe edilir. Kommunist əxlaqının mahiyyəti isə xalqa xidmətdədir". Düşünürəm ki, bu fikri bütün zamanlara şamil etmək olar. Çünki hakim siniflər də hər vaxt mövcuddur, xalqa xidmət etdiyini hər vaxt söyləyənlər də. Xalq qadasını aldığım da SMS göndərməklə məşğuldur. Nə vicdan? Nə istiqlal?..\nAksiologiya deyilən bir nəzəriyyə var - əxlaqi sərvətlər nəzəriyyəsi. Bu nəzəriyyə cəmiyyətin əxlaqi münasibətlərinin təzahür formalarından biridir. Ənənələr itəndə və cəmiyyətin ideoloji dayaqları sarsılanda bu nəzəriyyə aktuallaşır. Əgər bu gün xeyir-şər, ədalət, vicdan anlayışları transformasiyaya uğrayırsa, nə edək? Və əxlaq nədir sualına kim cavab verə bilər? Din xadimləri, siyasətçilər, ya SMS göndərən xalq?\nP.S. Vallah, Xeyrəddin müəllim, bu dəfə tarixdən yazmaq istəmirdim, amma yenə tarix alındı. Keçin günahımdan. Qurban olduğumuz Tarif Şurası gündə bir əlaqə vasitəsinin qiymətinə böyük hörmət və sevgiylə yanaşdığından ola bilər ki, telefon söhbətləri də tarixə qarışsın, ancaq qəzet vasitəsilə söhbətləşək. Bir təklifim var - bu jurnalistlərin onsuz da abırı yoxdu, döyürlər, söyürlər, tuturlar, yenə öz bildiklərini yazırlar. İndi ki belədi, yazdıqlarına görə tarif müəyyən edilsin, hər sətirbaşı cümləyə görə millətimizin baş tacı olan oxuyub-oynayanlara SMS göndərməyə məcbur edilsinlər. Analoqu olmayan tarix (tarif yox) yaranar.


“Dinozavrlar”ın məhvinin şok səbəbləri – FOTOLAR\n24 Sentyabr 2014 17:55\nBeş il ərzində 10 məşqçi dəyişən, 100 milyon avro borcu olan və Çempionlar Liqasında oynamaq əvəzinə, çempionatda qalmaq uğrunda mübarizə aparan komanda “Hamburq” ola bilər ancaq…\nAlmaniyanın ən titullu klublarından biri niyə bu günə düşüb? Publika.az bunun səbəblərini araşdırmağa çalışıb.\nHakimiyyət uğrunda mübarizə aparmağın ayrı ləzzəti var. Klubu 10 nəfərdən ibarət müşahidə şurası idarə edirsə, daxili intriqanı özünüz təsəvvür edin. Hərə yorğanı öz tərəfinə çəkdiyi üçün nə vaxtsa yorğansız qalmaq ehtimalı var. Fikrimizi aydınlaşdırmaq üçün keçmişə boylanmaq gərək.\nKlubun keçmiş prezidenti Bernd Hoffman və icraçı direktor Ditmar Bayersdorfer “dinozavrlar”dan dinozavr kimi komanda yaratmışdı. Vensan Kompani və Daniel Van Buyten, Rafael Van Der Vaart və Naycel De Yonq, Jerom Boatenq və İvitsa Oliç - bu adlar Bayersdorferin seleksiya işinin bəhrəsiydi. Günlərin bir günü Hoffman şəxsi maraqlarının tələsinə düşdü.\n2009-cu ildə Bayersdorfer münaqişələrdən başını götürüb qaçdı. Bir neçə ildən sonra müşahidə şurası başa düşdü ki, Hoffman boyundan çox hündürə tullanıb. Onu da prezident postundan uzaqlaşdırdılar. Xaos da məhz bundan sonra başladı.\nBir ara “Çelsi”dən bir neçə oyunçu transfer edilmişdi “Hamburq”a? Bundesliqada yüksək hədəfləri olan komandanın nəyinə lazım idi “Çelsi”nin ikinci heyət oyunçuları? Üç ildən sonra ilk baxışdan istedadlı görünən bu futbolçulardan yalnız biri qalıb ki, onun da xroniki zədəsi var.\nBu transfer siyasəti az qala “Hamburq”u o biri dünyaya göndərmişdi. “Zadəganlar”a lazım olmayan futbolçularla şimal klubu mövsümü 15-ci pillədə başa vurmuşdu.\nVəziyyətdən çıxış yolu məşqçilərin əlcək kimi dəyişdirilməsi idi. Ən azı azarkeşlər rəhbərliyin nəsə iş gördüyünü düşünürdülər. Komandanın necə qurulması məlum deyil, amma bütün günahlar baş məşqçidədi?\n“Baş məşqçi ay ərzində bir neçə məğlubiyyət almamalıdı, o, futbol oynamağı bacarmayanlara nəsə öyrətməlidi” - müşahidə şurasına daxil olan aktyorlar, biznesmenlər və jurnalistlər məhz belə düşünür.\nSon beş ildə “Hamburq” hər mövsüm iki baş məşqçinin xidmətindən yararlanıb. Şimallıların baş məşqçi postu qır qazanına bənzəyir. Ora düşən yanır. Hər yeni çalışdırıcı gəldikcə, komandanın oyunu bir az da bərbad duruma düşür.\nSonra istiqamət dəyişdi. Baş məşqçiləri qovmaqdan yorulan rəhbərlik idman direktorlarını hədəfə aldı. Komandaya lazımsız oyunçuları kim gətirir? Əlbəttə, onlar. Arnesen bir ara bəzi uğurlu gedişlər edərək, istedadlı futbolçular aldı. Onların arasında Van Der Vaart və Hakan Çalxanoğlu da vardı. Ancaq bu, futbol funksionerini istefadan xilas etmədi. Arnesendən sonra gələn Oliver Kroyser də idman direktoru postunda çox oturmadı - bir il.\nBütün bu intriqaların nəticəsidi ki, “Hamburq” ötən mövsüm Bundesliqada yerini son anda qorudu. Elə indi də “dinozavrlar”ın vəziyyəti ürəkaçan deyil. Yozef Zinnbauerin yetirmələri qələbə bir tərəfə qalsın, hələ qol da vura bilməyib. Dörd oyuna iki xal toplayan “Hamburq” 17-ci pillədədir.\nRəhbərlik hələ də baş məşqçini qovmaq vərdişini tərgitməyib. Üç turdan sonra Mirko Slomkaya qapı göstərildi. Onsuz da mövsümdə iştirak etmək üçün lisenziyanı çətinliklə alan şimal klubunun aqibəti necə olacaq? Müəmmalıdır, elə klubun idarəçiliyi qədər.


Yaşıllıqlar yoxdursa, oksigen yoxdur\nABŞ-da vaksinasiyadan keçənlərin tibbi maska taxmadan küçəyə çıxa biləcəkləri açıqlanıb.\nBu barədə ABŞ Xəstəliklərin Kontrolu və Qarşısının Alınması Mərkəzi tövsiyə məqsədli yeni koronavirus tədbirlərində deyilir.\nBildirilib ki, iki doz vaksin vurulmuş şəxslər maskasız çölə çıxa bilər, idman tədbirlərinə qatıla bilər və çox insanın olmadığı yerlərdə yemək yeyə bilərlər. Bu şəxslərin qapalı məkanlarda da maska və sosial məsafəsiz görüşə biləcəkləri ifadə edilib.\nTicarət mərkəzləri, kino, teatr və gözəllik salonlarında isə tibbi maska taxmağa davam edilməsi tövsiyə olunub.\nAçıqlamada vaksinasiyadan keçməmiş şəxslərin də açıq havada gəzə biləcəkləri, qaça biləcəkləri, peyvəndlənmiş ailə üzvləri və ya dostlarla açıq havada görüşə biləcəkləri qeyd edilib.\nMaraqlıdır, Azərbaycan da bu təcrübədən istifadə edə bilərmi? Açıq havada tibbi maska taxmaq qərarı ləğv oluna bilər?\nMövzu ilə bağlı Cebhe.info-ya danışan ATU-nun dosenti, formokoloq Aydın Əliyev bildirib ki, tibbi maska taxmaq yalnız koronavirusdan deyil, digər xəstəliklərdən də qoruyur:\n“Amerikadakı iqtisadi güc, Amerikanın hegemonluğu və təbii ki, Amerikaya olan ekonomik güzəştlər bizdə ola bilməz. Yalnızca dövlət tərəfindən xalqa xeyir vermək, xalq üçün maddi güzəştlər etmək inandırıcı gəlmir. Tibb işçisi olaraq maskasız gəzməyin tərəfdarı deyiləm. Bakıda hələ də küləkli hava şəraiti davam edir. Tozun miqdarı da keçmiş hava şəraitinə nəzərən 3-4 dəfə çoxdur. Maska bu gün bizə hava-su kimi lazımdır. Təkcə virusdan yox, digər xəstəliklərdən, tozlardan da qorunmaq üçün maska vacibdir. Biz hətta koronavirus pandemiyası səngiyəndən sonra belə bir neçə il maska ilə gəzsək, hesab edirəm ki, çox xeyirini görəcəyik”.\nHəkim qeyd edib ki, virusdan qorunmaq üçün immun sistemin güclü olması vacibdi:\n“Digər tərəfdən immun sistemimiz güclü olsa, təmiz qidalardan istifadə etsək virusdan qoruna bilərik. Xüsusilə yaşıllıqlara ehtiyac var. Bakıda toz çoxdur, bu səbəbdən də hər addımbaşı ağaclar əkilməlidir. Hətta mən belə bir təklif vermişəm ki, təzə binaları təhvil alanda Bakı Şəhərsalma və Arxitektura İdarəsi şərtlərdən birini gərək qoya ki, həyətdə, binaların ətrafında iri yaşıllıqlar salındıqdan sonra binanı qəbul edəcəyik.\nYaşıllıqlar yoxdursa, oksigen yoxdur. Oksigen yoxdursa, həyat yoxdur. Çox istərdik ki, bizdə də virus səngisin. Lakin bu xəstəlik mənbələri varsa, niyə maskadan istifadə etməyək? Ya da açıq havada tək gəzirsənsə, maskanın burun hissəsini aşağı edərək nəfəs alamaq olar. Bunlar bir az incə məsələlərdir. Məsələyə filan ölkədə var, bizdə də olsun kimi yanaşa bilmərik”.Cebhe.info


Ulduzların qızının geyimi onları utandırdı – FOTO - Azadliq Xeber\nUlduzların qızının geyimi onları utandırdı – FOTO\nUlduzların qızının geyimi onları utandırdı - FOTO\n12:50 xeber – Məşhur amerikalı aktyor Alek Bolduinin qızı açıq saçıq paltarı ilə qonaqları təəccübləndirib.\nAzadlıq.az xəbər verir ki, anspress-in məlumatına görə, aktyorun qızı Ayrlend Bolduin Los Ancelesdə qatıldığı tədbirdə qonaqları təəcübləndirib. O , qeyri-adi geyimi ilə qonaqların diqqətini cəlb edib. Buna görə də A. Bolduinin qalmaqallı qızı qınaq obyektinə çevirilib. Ulduz aktyorun 20 yaşlı qızı “İnstaqram” hesabında paylaşdığı müxtəlif şəkillər də müsbət qarşılanmır.\nAyrlend Bolduinin yaşı az olmasına baxmayaraq açıq-saçıq şəkillər paylaşması atasının nüfuzunu aşağı salması və onu utandırdığı kimi bildirilir.\nAyrlend Bolduinin “İnstaqram” hesabı\nUlduz aktyor Alek Bolduin 1993—1999-cu illər ərzində Kim Beysinqer ilə evli olub, ondan İrland adlı qız övladı 1995-ci ildə dünyaya gəlib və 1999-cu ildə boşanıblar. 2012-ci ildə Hilari Tomas ilə ailə həyatı qurur. O, vegeteriandır. “Qızıl qlobus” və “Qremmi” mükafatların sahibidir.\naçıq-saçıq Alek Bold Alek Boldui amerikali aktyor Ayrlend Boldu Los Anceles meşhur ulduz qınaq qizil qlobus qremmi şekil ulduz ulduz aktyor


Rəsul Quliyevin bağı Hacı Qalibdən rəsmən alındı - kimə verildi?\n1-10-2021, 10:08 421\nMəsələ ilə bağlı cavabdeh Ağasif Şakiroğlunun mövqeyini öyrəndik. GAP sədri bildirdi ki, məhkəmə qətnaməsinin müzakirəsinin tərəfdarı deyil: “Biz bu məsələnin mətbuatda müzakirə edilməsini doğru hesab etmirik. Qayda var, qanun var. Azərbaycan hüquqi dövlətdir. Kimin haqlı, kimin haqsız olduğuna məhkəmə qərar verir. Məhkəmə qərarını da müzakirə etməyi doğru hesab etmirik. Məhkəmə qərarları müzakirə yox, icra edilə bilər yalnız. Bizim üçün bu mövzu bitib”./Yeni Musavat


Erməni vəhşiliyi haqda nüfuzlu nəşrlərə məktub\nErməni vəhşiliyi haqda nüfuzlu nəşrlərə məktub göndərilib\n17:17 07 İyul 2017 Oxunub : 963\nİyulun 4-də Ermənistan silahlı qüvvələrinin Azərbaycanın Füzuli rayonun Alxanlı kəndinin mülki əhalisini atəşə tutması, Quliyeva Sahibə və onun iki yaşlı nəvəsi Quliyeva Zəhranın həlak olması barədə xəbərlərə dünya mediasında geniş yer ayrılıb. Beynəlxalq medianı məlumatlandırmaq məqsədi ilə Avropa Azərbaycan Cəmiyyətinin (TEAS) direktoru Lionel Zetter “The Times”, “The Guardian”, “The Economist” və “New York Times” kimi milyonlarla oxucu auditoriyası olan nüfuzlu qəzet və dərgilərə məktubla müraciət edib.\nAzVision.az-ın məlumatına görə, məktubda qeyd olunur ki, bu vəhşiliyi törədənlər həm Ermənistan hakimiyyəti, həm də Beynəlxalq Cinayət Məhkəməsi tərəfindən cinayət məsuliyyətinə cəlb olunmalıdır:\n“Dünyada o qədər münaqişə var ki, Dağlıq Qarabağ münaqişəsi yaddan çıxıb. Təmas xəttində qanunsuz yerləşən erməni silahlı qüvvələri Azərbaycan kəndlərində yaşayan dinc sakinləri mütəmadi olaraq atəşə tuturlar. 2017-ci il iyulun 4-ü axşam saatlarında Azərbaycan işğal olunmuş ərazilərində qanunsuz yerləşən Ermənistan silahlı qüvvələri Füzuli rayonun Alxanlı kəndini iri çaplı silahlardan atəşə tutublar. Bu vəhşilik nəticəsində Sahibə Quliyeva və onun ikiyaşlı nəvəsi Zəhra Quliyeva qətlə yetiriliblər. Bu fakt dinc əhalinin təhlükəsizliyi təmin etmək məqsədilə qəbul olunmuş 12 Avqust 1949-cu il tarixli “Cenevrə Konvensiyası” və digər beynəlxalq sazişlərin tələblərinə ziddir.\nBu vəhşiliyi törədənlər həm Ermənistan hakimiyyəti, həm də Beynəlxalq Cinayət Məhkəməsi tərəfindən cinayət məsuliyyətinə cəlb olunmalıdır. Artıq 29 ildir erməni silahlı qüvvələri Dağlıq Qarabağ və onun ətrafındakı yeddi rayonu işğal altında saxlayırlar. Birləşmiş Millətlər Təşkilatının erməni silahlı qüvvələrinin münaqişə ərazisindən çıxarılmasını tələb edən dörd qətnaməsinə əməl olunmasının vaxtı yetişib”.\n“The Economist” jurnalına ünvanlanan məktubda isə vurğulanır ki, Cənubi Qafqaz və Xəzər hövzəsi regionları çox böyük iqtisadi potensiala malikdir: “Bu potensial Azərbaycan və Ermənistan arasında sülh olmayanadək tam reallaşa bilməz. Son hadisə bunu bir daha təsdiq edib. Təmas xəttində qanunsuz yerləşən erməni silahlı qüvvələri Azərbaycan kəndlərində yaşayan dinc sakinləri mütəmadi olaraq atəşə tutur. 2017-ci il iyulun 4-də axşam saatlarında Azərbaycanın işğal olunmuş ərazilərində qanunsuz yerləşən Ermənistan silahlı qüvvələri Füzuli rayonun Alxanlı kəndini iriçaplı silahlardan atəşə tutub. Bu vəhşilik nəticəsində Sahibə Quliyeva və onun ikiyaşlı nəvəsi Zəhra Quliyeva qətlə yetiriliblər. Ermənistanın Azərbaycan torpaqlarının bir hissəsini işğal etməsi bu ölkənin iqtisadiyyatını çökdürüb.\nHeç bir təbii sərvətə malik olmayan bu ölkə BP-nin rəhbərliyi ilə Azərbaycanda neft məhsulları bumundan faydalana bilərdi. Azərbaycanla münaqişədə olduğu üçün bütün neft kəmərləri Ermənistan ərazisindən yan keçir. Ermənistan iqtisadiyyatı bütövlüklə Metsamor Atom Elektrik stansiyasından asılıdır. Bu, Sovet dönəmindən qalma AES Çernobıl AES-i kimi bir çox çatışmazlığa malikdir. Ermənistanın Azərbaycan və Türkiyə kimi qonşuları ilə sərhədləri bağlıdır. Ermənistan ərazisində Rusiyanın hərbi bazaları yerləşir. Beynəlxalq qurumlar münaqişənin sülh yolu ilə həllini tələb etməlidir. Onlar erməni silahlılarının dinc Azərbaycan əhalisini öldürdüyünü unutmamalı və qanunsuz işğalın dayandırılması üçün Ermənistana təzyiq göstərməlidir”.\nTeqlər: Erməni-təxribatı Alxanlı TAES


“Bu hal müvəqqətidir, liberal məzənnəyə keçilməlidir” - AÇIQLAMA - BANK - Fins.az\n“Bu hal müvəqqətidir, liberal məzənnəyə keçilməlidir" - AÇIQLAMA\nİqtisadçı ekspert Vüqar Bayramov ötən gün Neft Fondu tərəfindən keçirilən hərraca 300 milyon dolların çıxarılmasından və valyuta bazarında proseslərin bundan sonra necə dəyişəcəyindən yazıb.\nFins.az-ın məlumatına görə, ekspert xatırladıb ki, 1 iyul 2016-cı il tarixli facebook statusunda Mərkəzi Bankı məhz hərraca 300 milyon dollar çıxarmağı təklif edib: “Mərkəzi Bank bunu reallaşdırdı və təklif etdiyim məbləğdə valyutanın hərraca gətirilməsi təmin olundu, amma bunu çox gec etdi. Bu yubanma isə valyuta bazarında ciddi dollar qıtlığı yaratdı. Əslində, Mərkəzi Bank zamanında təklifləri nəzərə alıb istifadə etsəydi valyuta bazarında son 1 aydakı vəziyyət də müşahidə edilməzdi.\nİkincisi, həmin statusumda da qeyd etmişdim ki, kommersiya bankların sifarişi süni tələbdir. Banklar sifarişi şişirdirdilər ki, Dövlət Neft Fondunun 50 milyon dollarlıq satışından mümkün qədər çox valyuta cəlb edə bilsinlər. Nəticədə, əvvəlki hərraclarda milyard dollar yaxın tələb ilə çıxış edən banklar dünən cəmi 340 milyon dollar istədilər. Niyə? Çünki öncədən hərraca 50 milyon deyil, 300 milyon dolların gələcəyini bildilər və reala yaxın tələb ilə çıxış etdilər. Halbuki bir neçə gün öncə 700 milyon dollara iddia edirdilər. 50 milyon dollar satılanda 700 milyon dollar istəyən bankların 300 milyon dollar hərraca çıxarılanda sifarişlərini niyə 2 dəfə azaltdılar sualınnı cavabı da budur.\nEyni zamanda, kommersiya bankları tələbin ödəniləcəyi halda marjla daha az spekulyasiya edəcəklərini də bilirlər. Əvvəlki müsahibələrimdə dediyim kimi, dollar qıtlığının aradan qaldırılması yalnız tələbin ödənilməsi hesabına baş verə bilərdi və əgər tələb ödəniləcəksə o zaman dollar məhdudiyyətsiz satılacaq. Amma mövcud ehtiyatlar hesabına tələb daimi ödənilə bilərmi və eləcə də uzun müddətli dövrdə buna ehtiyac varmı? Təbii ki, ən məqbul yol bazarın özünün yaranan tələbi qarşılamasıdır”.\nValyuta bazarında proseslər necə davam edəcəyinə gəlincə isə ekspert qeyd edib ki, Mərkəzi Bankın 4 milyard dollarlıq valyuta ehtiyatları var: “Bu il üçün ümumi büdcəsi 10 milyard 688 milyon manat olan Dövlət Neft Fondu isə dövlət büdcəsinə 7 milyard 615 milyon manat transfer etməlidir. Fond bu ilin ötən aylarında artıq 3 milyard dollardan artıq valyutanı hərraclar vasitəsi ilə manata çevirib. Neft Fondu büdcə öhədlikləri başa çatanadək hərraclara çıxacaq, Mərkəzi Bank isə valyuta ehtiyatlarını qoruyub saxlamağa çalışacaq. Deməli, hər iki qurum orta və uzun müddətli dövrdə bazarda əsas oyunçu olmaqda maraqlı deyillər. Bu baxımdan, valyuta bazarındakı növbəti dəyişikliklər birbaşa hərraca Dövlət Neft Fondu və Mərkəzi Bankın nə qədər valyuta çıxarmasından asılı olacaq. Böyük həcmdə valyutanın isə hər hərracda təklif edilməsi texniki baxımdan mümkün deyil.\nAmma dollara olan tələbin yenidən artacağı gözləniləndir. İdxal, borc öhdəlikləri və dollarlaşma prosesi xarici valyutalara tələbi yenə də artıracaq. Bütün hallarda isə güman edilir ki, Mərkəzi Bank valyuta bazarında cari tələbi ödəməklə ilin sonuna doğru Rusiya və Qazaxıstanda olduğu kimi liberal məzənnə siyasətinə keçəcək və əslində bu da qaçılmazdır. Çünki liberal islahatlar liberal məzənnə siyasəti tələb edir. Mərkəzi Bank bu siyasətə hələ 2015-ci ildə keçməli idi, amma etmədi. İndi isə valyuta bazarını liberal məzənnə siyasətinə hazırlamaqla prosesə başlaya bilər. Proseslərin təhlili onu deməyə əsas verir ki, liberal məzənnə siyasətinə keçidə sadəcə qısa müddət qalıb”.


Baş səhifə❯ Məhsul kataloqu❯ Taxılbiçən kombaynlar❯ Taxmalar❯\nProspek CLAAS SUNSPEED\nTexniki xarateristika CLAAS SUNSPEED\nGünəbaxan yığımı üçün SUNSPEED taxılbiçənləri unikal ayırma sistemi, minimal itkilərlə çox yüksək məhsuldarlığı və optimal idarəetmə rahatlığı ilə fərqlənir.\nÜstünlüklər bir sətirdə\nGünəbaxan yığımı üçün 16-, 12- və 8 cərgəli SUNSPEED əlavəsi\nYalnız günəbaxan səbətinin gövdədən ayrılması: gövdəsiz ayırma sistemi\nBirbaşa kabinadan, iş sürəti ilə sinxron şəkildə kələfaçanın hündürlüyünün və fırlanma tezliyinin rahat tənzimlənməsi\nTənzimlənən istiqamətləndirici lövhələr gövdəni etibarlı şəkildə götürür\nLifterlər arası məsafə gövdənin qalınlığına uyğunlaşdırılır\nLifterlər mailliyə görə tənzimlənir\nGünəbaxan yığımı üçün SUNSPEED taxılbiçənləri – günəbaxan yığımı üçün optimal həldir. Taxılbiçənin unikal iş prinsipi taxıldöyənin əhəmiyyətli dərəcədə boşaldılmasını təmin edir və qeyri-taxıl komponentlərindən təmizlənməsini asanlaşdırır.\nCərgəarasının və gövdələrin qalınlığına görə böyük müxtəliflik SUNSPEED-i günəbaxan yığımı üçün universal əlavəyə çevirir.\nBıçaq ötürücüsü əhəmiyyətli xidmət tələb etməyən reduktorla yağ vannasında işləyir\nYüksək kəsim tezliyi 1200 dövr/dəq.\nTaxılbiçənin dartıcı valı və şneki zəncirlər və kəmərlərlə hərəkətə gətirilir\nLifterlərin eni 20 mm-dək tənzimlənir\nGövdələrin bərabər şəkildə verilməsi üçün 1800 mm uzunluqda lifterlər\nKələfaçanın tənzimlənən dairəvi sürəti\nTaxılbiçənin şnekinin tənzimlənən sürəti\nKələfaçanın fırlanma tezliyinin hərəkət sürətindən asılı olaraq avtomatik tənzimlənməsi\nƏvvəlcə günəbaxan lifterlərlə götürülür. Sonra tənzimlənən istiqamətləndirici lövhə günəbaxanın səbətlərini önə tərəf sıxır. Eyni zamanda kəsici aparatın altındakı dartıcı val gövdələri aşağıya basır. Beləliklə, istiqamətləndirici lövhə və val gövdələrin vaxtından əvvəl kəsilməsinin qarşısını alır. Kəsim yalnız kələfaçan günəbaxanın səbətlərini götürdüyü anda baş verir. Bunun sayəsində verici şnekə yalnız günəbaxanın səbətləri düşür, onlar da sonradan maili kameraya verilir.\nBunkeradonun həcmi 3.000 l, götürüm eni 36 olan iki diskli gübrəpaylayan ZA-M kənd təsərrüfatı müəssisələri və maşın-traktor stansiyaları üçün ideal maşındır, belə ki, onlar üçün dəqiqlik və möhkəmlik böyük əhəmiyyət kəsb edir. Asta fırlanan çox məhsuldar qarışdırıcılar və disklərinin az sayda dövr etməsi gübrənin bərabər şəkildə, ehtiyatlı paylanmasına imkan verir.\nCərgələrin sayı 8-16.\nCərgəarası məsafə sm 70-75\nLinda uzunluğu mm 1800\nİşin eni мм 311-337\nAyarlanabilir boşluğun eni mm 30–50\nÇəkisi kq 1720 -3300


Əvvəl arvadını, sonra özünü öldürdü » Azərbaycan İnformasiya Agentliyi\nAzərbaycanda dəhşətli cinayət: Həbsxanadan çıxan gənc ər əvvəl arvadını, sonra özünü öldürdü\nSumqayıtda dəhşətli cinayət hadisəsi baş verib.\nAia.az ANS PRESS-ə istinadən xəbər verir ki, qısqanclıq zəminində həyat yoldaşını öldürən 29 yaşlı gənc intihar edib. Hadisə H. Z. Tağıyev qəsəbəsində baş verib. Sumqayıt Şəhər Prokurorluğundan verilən məlumata görə, qəsəbə sakini, 29 yaşlı Famil Adıgözəlov aralarında yaranan şəxsi mübahisə zəminində həyat yoldaşı, 32 yaşlı Xalidə Adıgözəlovaya bıçaq zərbələri endirib. Ağır bədən xəsarətləri alan qadın hadisə yerində ölüb. Arvadının öldüyünü görən F. Adıgözəlov daha sonra bıçaqla öz boğazını kəsib.\nYaralı ağır vəziyyətdə Sumqayıt Şəhər Təcili Yardım Xəstəxanasına çatdırılıb. Xəstəxanadan bildirdilər ki, özünə xəsarət yetirən kişinin vəziyyəti ağır olduğu üçün reanimasiya şöbəsinə yerləşdirilib. Həkimlərin səyinə baxmayaraq onun hıyatını xilas etmək mümkün olmayıb.\n5446 dəfə oxunub.\nBir sıra məhsullar ƏDV-dən azad edilir\n486 insan alverçisi məsuliyyətə cəlb edilib\nRoza Zərgərli: Ərim mənə yaxın adamımla xəyanət edib


Naxçıvan TV - Muxtar respublikada əmək pensiyalarının ödənişi vaxtından əvvəl maliyyələşdirilib\nNaxçıvan Muxtar Respublikası Dövlət Sosial Müdafiə Fondu tərəfindən muxtar respublika üzrə 2020-ci ilin ilk ayının əmək pensiyalarının ödənişi vaxtından əvvəl maliyyələşdirilib.\nFondunun mətbuat xidmətindən NUHÇIXAN-a verilən məlumata görə, təyin olunan əmək pensiyalarının ödənişi plastik kartlar vasitəsi ilə pensiyaçılara çatdırılıb. Muxtar respublika kəndlərində yaşayan əmək pensiyaçıları isə bununla yanaşı, yaşadığı ərazidə yerləşən poçt bölmələri vasitəsilə də pensiyalarını əldə ediblər. Eyni zamanda, əhaliyə məcburi dövlət sosial sığorta haqları hesabına müavinətlərin də vaxtında ödənilməsi üçün müvafiq işlər görülüb. Həmin şəxslərin hesablarına və ya poçt ünvanlarına vəsaitin köçürülməsi təmin edilib.


Uşaqları dərs oxumaqdan soyudan davranışlar » Qadin.Net ~ İlk milli qadın portalı\nUşaqları dərslərdən soyudan vərdişləri görmək istəyirsinizsə, bunlara nəzər salın.\nÖyrənmək bacarığı hər insanda fərqlidir. Kimi daha tez öyrənərkən, kimi də biraz vaxta ehtiyac duyur.\nGünümüzdə bəzi ailələrin uşaqların təhsili ilə bağlı etdikləri səhvlər, uşaqların bacarıqlarını nəzərə almadan onlara yol çəkmək və uşağı bu yolda getməyə məcbur etməkdir. Ancaq hər kəsin maraq dairəsi və bacarığı olduğu sahələr var.\nUşağınızın sevdiyi şeyləri görməzdən gəlib, onu alçaltmaq, onun dərslərdən uzaqlaşmasının ən əsas səbəbidir.\nFasilə etmədən dərs oxumaq\nHəyatınızın ən gözəl günlərində tək otaqda, başınızı qaldırmada ancaq dərs oxumaq istəyən biri üçün nə düşünəcəyinizi gözünüzün önünə gətirin. Özünüzü pis hiss etmədinizmi? Uşaqlar da eynisini düşünəcəkdir.\nDərslər məcburiyyətə çevrildikdə, uşağın həvəsi olsa da dərs oxumaq istəməyəcək.\nBunun yerinə ürəyi istədiyi vaxt ayırdığı məhsuldar vaxt, məcburi 10 saat dərsdən daha təsirli olacaq.


23:15 03.11.2021 Siyasət\nRusiya prezidenti Vladimir Putin ölkənin müdafiə sahəsinə cavabdeh şəxslərə pilotsuz uçuş aparatları (PUA) arsenalını inkişaf etdirməyi tapşırıb.\nNoyabrın 2-də Müdafiə Nazirliyinin və müdafiə sənayesi komplekslərinin rəhbərləri ilə görüşündə Vladimir Putin hazırda Rusiya hərbçilərinin sərəncamında 2 min ədəd dronun olduğunu deyib. Prezident vurğulayıb ki, dronlar üzərində əlavə iş aparmaq, onları xüsusilə süni intellekt vasitəsilə təkmilləşdirmək lazımdır.\nSon dövrlərin silahlı münaqişələrinin PUA-ların böyük effektini sübuta yetirdiyini deyən Putin eyni zamanda qeyd edib ki, dronlardan terrorçular da istifadə edir. Rusiyanın Suriyada bu sayaq terror hücumları ilə qarşılaşdığını söyləyən Putin bildirib: “Biz belə hücumları dəf etməyi öyrənmişik və bu işi uğurla həyata keçirə bilirik”.\nNovator.az-ın məlumatına görə, mövzunu işıqlandıran Rusiyanın ingilisdilli “The Moscow Times” qəzeti yazır ki, Putin iyirmi ildən çoxdur davam edən hakimiyyəti ərzində hərbi gücü artırmağı əsas hədəfə çevirib və bu dövrdə ölkədə PUA istehsalına da xüsusi önəm verilib.\nRusiyanın 2021-ci ilin əvvəlində təqdim etdiyi görünməz qırıcı təyyarəsi (“Suxoy”) dronları daşıya və buraxa bilir. Rusiya həmçinin səsdən beş dəfə sürətlə uçan və havada manevrlər edən hipersəs raketlər hazırlayıb. Məhz bu keyfiyyətləri – səsdən sürətli olması, göydə manevr etmək qabiliyyəti həmin reketləri izləməyi və zərərsizləşdirməyi çətinləşdirir.\n“The Moscow Times” yazır ki, İsrail və Türkiyə bəzi keçmiş sovet respublikalarına, o cümlədən Azərbaycana PUA-lar satıb və həmin dronlar ötən il Qarabağda 44 günlük müharibədə Azərbaycanın Ermənistan üzərində qələbə çalmasında önəmli rol oynayıb.\nÖtən ay isə Ukrayna Türkiyə istehsalı olan “Bayraktar-TB2” dronları ilə öz ərazisində separatçılara hücum edib. Həmin separatçıları Rusiya dəstəkləyir, ona görə də Ukraynanın hücumu Moskvanın ciddi narahatlığına səbəb olub.


Ali məktəblərə ixtisas qrupları üzrə keçid balları açıqlanıb\nAna Səhifə - ÖLKƏ - Ali məktəblərə ixtisas qrupları üzrə keçid balları açıqlanıb\nTələbə qəbuluna aid Bu gün Tələbə Qəbulu üzrə Dövlət Komissiyasında (TQDK) ali təhsil müəssisələrinə və tam orta təhsil bazasında orta ixtisas təhsili müəssisələrinə ərizə qəbulu qaydaları ilə bağlı mətbuat konfansı keçirilib.\nModern.az xəbər verir ki, mətbuat konfransında çıxış edən TQDK-nın Təşkilat şöbəsinin rəhbəri Arzu Bagırov bildirib ki, ali məktəblərə bu gün ərizə qəbulu başlayıb: “Abituriyentlər mayın 31-dək internet vasitəsilə elektron ərizələrini doldurub, tələb olunan sənədləri aprelin 30-dan mayın 31-dək müvafiq Sənəd Qəbulu Komissiyalarına (SQK) təqdim edərək ərizələrini təsdiq etdirə bilərlər. “Abituriyent” jurnalının 2-ci sayında bu barədə ətraflı məlumat verilib. Təhsil Nazirliyi söz verib ki, iyunun 25-nə qədər orta məktəblərin buraxılş imtahanlarının nəticələrini elan edəcək. Ondan sonra biz müəyyən edəcəyik ki, kimlər imtahanda iştirak edəcək”.\nArzu Bağırov qeyd edib ki, ümumilikdə 130 SQK yaradılıb: “Gürcüstanda yaşayan azərbaycanlılar ərizələrini Qazax rayon Təhsil Şöbəsində, Dağıstanda yaşayan azərbaycanlılar isə Qusar rayon Təhsil şöbəsində yaradılmış SQK-larda ərizələrini təsdiq etdirə bilərlər”. Təşkilat şöbəsinin rəhbəri vurğulayıb ki, rus bölməsinə sənəd verən abituriyentlər üçün “Azərbaycan dili “ fənnindən imtahan 2 dəfə - mayın 23-ü və iyunun 28-də keçiriləcək: “Mayın 23-də keçirilən imtahanda iştirak etmək istəyənlər ərizələrini mayın 14-dən gec olmayaraq, iyunun 28-də keçiriləcək imtahanda iştirak etmək istəyənlər isə iyunun 20-dən gec olmayaraq müvafiq SQK-da təsdiq etdirməlidirlər”. TQDK rəsmisi deyib ki, 3-cü ixtisas qrupunda müsabiqəyə ümumi balı 300-dən , digər qruplarda isə 250-dən az olmayanlar buraxılacaqlar. Ümumi balı 350-dən çox olanlara isə nisbi bal məhduduiyyəti tətbiq olunmayacaq.\nOrta ixtisas təhsili müəssisələrininn ixtisaslarının müsabiqəsində ümumi balı 50-dən az olmayan abituriyentlər iştirak edə biləcəklər.\nArzu Bağırov əlavə edib ki, ali məktəblərə plan yerləri artıq TQDK-ya təqdim edilib: “Bu Nazirlər Kabinenti tərəfindən təsdiq edilməlidir. Ancaq ötən ilki vəziyyət saxlanılacaq. Bu il bir yenilik də odur ki, abituriyentlər buraxılış ərizələrini özləri çap edəcəklər. Sınaq imtahanlarından görürük ki, abituriyentlər 1-ci qrupa meyl edirlər. Ancaq əvvəkli illərdə daha çox 3-cü qrupa sənəd verilirdi. Bu il ali təhsil müəssisələrinə keçirilən imtahanlar Gəncədə də keçiriləcək. Əvvəl isə yalnız Bakı, Sumqayıt, Naxçıvanda keçirilirdi”.\nA.Bağırov onu da qeyd edib ki, aprelin 25-də Türkiyə ali məktəblərinə imtahan keçiriləcək. İmtahanda 1636 abituriyentin iştirakı gözlənilir. Onlardan 221-i Naxçıvan Muxtar Respublikasının abituriyentləridir. Magistraturaya sənəd qəbulu ilə bağlı Azru Bağırov deyib ki, sənədlərin qəbulu aprelin 20-də yekunlaşacaq: “1574 ərizə daxil olub. Birinci mərhələnin imtahanları mayın 2-də Bakı, Naxçıvan, Gəncədə keçiriləcək”.\nCEDID BALLARINI AZALDIN\nAxırınci dəfə ballarin aşağı salinandan sonra mənə xəbər eliyin. Hamıya uğurlar\nevvela hamiya salamlar deyirler kecid ballari 200 de dusubdur bu duzdurmu xais edirem bunun haqqinda etrafli melumat veresiniz ! :)\nxahis edirem salinnnn daaa\nsalam.4-cu qurupun deqiq kecid bali ne qederdi?xahis edirem deqiq deyin..Birde nolar ballari salinda nolar(((((((((((((\nAbdullayeva nerminin bali ne qederdi\nmene degig cvb verin ozel univlerin kecid ballari ne gederdir?\n2 -ci ixtisas qrupu imtahanlarinin neticelerini nece yoxlamaq olar\n2 ci qrup uzre ballar enecek\nMene 1 sey maraqlidiki bu suallar hardan salinir???o qeder kitab varki biz usaqlar hansini oxuyaq,hansi kitabdan 50% hec olmasa dusur.xahis cvb gozleyecem.\n4-cü qrupun kecid balı neçədir\nballari asagi sala sala bu milleti niye bedbext eleyirsiz ballari asagi salmaqdansa tehsil seviyesini yukseldin\nmen 234 bal toplamiwam 2ci qrup idim bu balla universitete duwe bilerem,,,2ci qrupun kecid bali ne qederdir?\n2ci qrup uzre kecid ballari barede


Ermənilər 30 ildə nə qədər itki verdiklərini açıqladılar: 14320 nəfər • JURNALİST ARAŞDIRMA MƏRKƏZİ\nAna səhifə/Xəbərlər/Cəmiyyət/Ermənilər 30 ildə nə qədər itki verdiklərini açıqladılar: 14320 nəfər\nErmənistan Səhiyya Nazirliyinin açıqladığı məlumata görə, bu günə qədər Qarabağ savaşında ölən 3450 erməni əsgərinin ekspertizası keçirilib, kimliyi müəyyən edilərək, ailəsinə verilib. JAMAZ.İNFO xəbər verir ki, səhiyyə naziri Anahit Avanesyan deyib ki, hazırda hər gün 30 meyiti ekspertizadan keçirirlər.\nOnun sözlərinə görə, xeyli sayda meyidlər tanınmaz halda olduğu üçün şəxsiyyətlərini müəyyən etməkdə çətinlik çəkirlər. “Hal hazırda itkilərin dəqiq sayını indidən demək mümkün deyil. Lakin onu deyə bilərəm ki, temp artmağa başlayıb”.\nBu əsnada, Ermənistanda Qarabağ savaşında nə qədər erməni əsgərinin öldüyü məsələsi gündəmə gəlib. JAMAZ.İNFO xəbər verir ki, “Yerevan.Today” nəşri bununla bağlı Baş Prokurorluğa sorğu göndərib. Həmin informasiya sorğusunda Birinci və İkinci Qarabağ müharibələrində Ermənistanın nə qədər itki verdiyi barədə məlumat istənilib.\nQeyd edək ki, Ermənistan Baş Prokurorluğu sözügedən nəşrin sorğusuna cavab olaraq bildirib ki, 1991-1997-ci illərdə, yəni Birinci Qarabağ savaşında erməni ordusunun ümumi itkisi 7000 nəfər təşkil edib.\nƏli Azərbaycanlıların qanına batmış Robert Köçəryanın prezidentliyi dövrdə (1998-2008) isə bu rəqəm 92 nəfər olub. Lakin prokurorluqdan bildirilib ki, bu rəsmi rəqəmdir. Onların qənaətinə görə, real itkilərin sayı bir xeyli çox olub.\nSerj Sarkisyanın hakimiyyətdə olduğu 2008-2018-ci illərdə Ermənistan ordusunun itkilərinin sayı 228 nəfər göstərilir. Həmin itkilərin də 86 nəfərinin “Aprel döyüşləri”ndə öldüyü qeyd olunub. Ki, bu rəqəm də reallığı əks etdirmir. Belə ki, hələ 4 günlük müharibədən sonra Ermənistan tərəfi dolayısı ilə etiraf etmişdi ki, itkilərinin sayı 500-dən çox olsa da, İirəvan rəqəmləri gizlətməklə məşğuldur.\nNikol Paşinyanın hakimiyyət başına keçdiyi iki il ərzində isə artıq İkinci Qarabağ savaşı baş verib. Və bu səbəbdən də Ermənistan ordusunun itkiləri ən maksimuma çatıb. Ermənistan Baş Prokurorluğunun sorğuya verdiyi cavabında qeyd edilir ki, 44 günlük müharibə ərzində əsgər itkilərinin sayı 5000 nəfəri keçib. Dövlət qurumu bildirib ki, bu rəqəmlərin 7000 nəfərə çatacağı istisna edilmir. Bunu da hazırda axtarışların aparılması və itkinlərlə bağlı əllərində olan müraciətlərə əsasən vurğulayıblar.\nErmənistan rəsmilərinin açıqladığı rəqəmlərdən anlaşılan odur ki, 1991-2020-ci ilə qədər Qarabağda düşmən toplam 14320 erməni əsgəri öldürülüb. Eyni zamanda, onu da birmənalı olaraq demək olar ki, bu rəqəmlər tam reallığı əks etdirmir. Belə ki, Ermənistan tərəfi Qarabağ savaşlarında adları heç bir yerdə qeydiyyatda olmayan xeyli sayda muzdlu döyüşçülərdən istifadə edib. Həmin döyüşçülərin isə ölümləri qeydə alınmayıb. Bu da nəticədə, itki sayının aşağı olmasına səbəb olub.\nVüsal Kərimlinin pul yığan qoçuları, "Alpina" sevgisi və milyonluq tenderlər


Elanın kodu: 733157\nXırdalan şəhəri Təzə bazar yaxınlığında inşa olunmuş yeni tikili binadan EURO təmirli mənzil satılır.Bina 13 mərtəbəlidir.Mənzil 12 ci mərtəbədə yerləşir. Qanuni 3 otaqdan ibarətdir. Su, işıq daimidir.Qaz qısa zamanda veriləcək.İstilik sistemi mərkəzi istilik sistemidir. Bina mərkəzdə yerləşir. Binanın ətrafında bazar, park,aptek və.s var. Mənzil nağd ödənişlə satılır.Qiyməti 85.000AZN.Məlumat üçün qeyd edəcəyimiz nömrə ilə əlaqə saxlayın.Mənzilin sənədi müqavilədi.\n809 M / 1m2


İcra başçısı daha bir vətəndaşın axırına çıxır - FOTOLAR |\nİcra başçısı daha bir vətəndaşın axırına çıxır – FOTOLAR\nAvqust 10, 2017 | Baxış sayı: 1153\nGoranboy İcra Hakimiyyətinin başçısı Nizaməddin Quliyev rayonun Yeni yol kənd sakini, Azərbaycan Yazıçılar Birliyinin üzvü Ələsgər Əlioğlunu (Təhməzov) məhkəməyə verərək, 100 min manat (!) təzminat tələb edib. “Qaynarinfo” xəbər verir ki, buna səbəb prezident təqaüdçüsünün dövlət başçısı İlham Əliyevə yazdığı şikayət məktubu olub.\nNizaməddin Quliyev ərizəsində prezident İlham Əliyevə və “Qaynarinfo” saytına ünvanlanmış müraciətdə şərəf və ləyaqətinin təhqir olunduğunu, nüfuzdan salındığını, təhqir edildiyini və böhtan atıldığını iddia edib. İcra başçısı prezident təqaüdçüsünün təkzib verməsini və 100 min manat təzminat ödəməsini tələb edib.\nQeyd edək ki, Ələsgər Əlioğlu prezidentə oğlu Əli Təhməzovun qanunsuz olaraq işdən çıxarılmasına görə şikayət məktubu yazmışdı. Belə ki, Əli Təhməzov 13 ilə yaxın Goranboy İcra Hakimiyyətində çalışıb, bu illər ərzində fəaliyyəti dəfələrlə fəxri fərmanlarla qiymətləndirilib. Lakin 2015-ci ildən sonra Nizaməddin Quliyevin qəzəbinə tuş gəlib, ona qarşı təxribat və böhtan kampaniyası aparılıb. Daha sonra onun Xanqərvənd kənd icra nümayəndəsindən 55 min manat qəzet pulu alaraq hesaba keçirmədiyi deyilərək ya “istefa ərizəsi yaz, ya da hüquq-mühafizə orqanlarına müraciət olunacaq” deyilib. Bir müddət sonra isə işdən çıxarılmışdı. Daha sonra məhkəmədə Əli Təhməzovun günahsızlığı sübuta yetirilsə də, icra başçısı öz “prinsiplərindən” əl çəkməyərək, onu yerinə nəinki bərpa etmədi, əksinə, indi də təzyiqlərini davam etdirir.\n“İki ildən artıqdır ki, həyat yoldaşım dava-dərmanla yaşayır. Ürəyindən və qalxanvari vəzindən müalicə olunur. Başçı oğluma qarşı bu təxribatlara və böhtanlara başlayan gündən onun səhhəti daha da pisləşib. Xahiş edirəm ki, oğlumun təhlükəsizliyinə köməklik göstərəsiniz. Nizaməddin Quliyevin təhqirlərindən, təhdidlərindən, böhtanlarından bezmişik. Biz artıq Nizaməddin Quliyevin qeyri-normal hərəkətləri sayəsində dinc yaşaya bilmirik. Heç nəyə məhəl qoymayan icra başçısı bizdən nə istəyir!?”, deyə müraciətdə qeyd olunurdu.\nOnu da qeyd edək ki, bir neçə xəstəlikdən əziyyət çəkən Ələsgər Əlioğlunun həyat yoldaşı, müəllimə Aslanova İradə Məhiş qızı da bir neçə dəfə birinci xanım Mehriban Əliyevaya müraciət etmiş, ailəsinin Nizaməddin Quliyev tərəfindən təhdid olunduğunu bildirmişdi. Ağır ürək və qalxanvari vəz xəstəliklərindən əziyyət çəkdiyini deyən İradə xanım başçının onun oğluna qarşı apardığı şər və böhtan kampaniyasından sonra səhhətinin daha da pisləşdiyini bildirmişid: “Oğluma qarşı başlanan təxribatlardan və böhtanlardan sonra səhhətim daha da pisləşmişdir. Bildirmək istəyirəm ki, mən bu ərəfələrdə həyatımı itirərəmsə, bunun səbəbkarı başçı Nizaməddin Quliyev, onun təxribatları və böhtanları olacaq”.\nBu müraciətdən bir müddət sonra – bu ilin yanvar ayının 3-də İradə Aslanova ürək tutmasından vəfat edib. Yaxınları İradə xanımın vəfatına görə icra başçısını günahlandırır. Öz müraciətində qeyd etdiyi kimi, oğluna qarşı aparılan şər və böhtan kampaniyası onun ölümünə səbəb olub.\n« Zəhra və nənəsinin məzar daşı hazırlandı – FOTO (Əvvəlki)\n(Sonraki) İsraildə kriminal avtoritetin güllələnmə anı – VİDEO (+16) »


Nəşr edilib 01.09.2015 09:39 |\nNaxçıvanın zəngin turizm ehtiyatlarından istifadə edərək mənalı istirahət arzusunda olan və bunu reallığa çevirən turistlərin sayı ildən-ilə artmaqdadır. Builki yay turizm mövsümünü də bu mənada uğurlu saymaq olar. Belə ki, 2015-ci ilin yanvar-iyul ayları ərzində muxtar respublikamızda müxtəlif turizm marşrutları üzrə səyahət edən turistlərin sayında artım olmuşdur. Əldə olunmuş statistik məlumatlara əsasən, bu müddətdə muxtar respublikamıza ölkəmizin digər bölgələrindən və xarici ölkələrdən, ümumilikdə, 207 min 374 nəfər turist gəlmişdir ki, bu da 2014-cü ilin müvafiq dövründəki göstəricidən 3,4 faiz və ya 6807 nəfər çoxdur. Muxtar respublikaya gələn turistlər, əsasən, tanışlıq, işgüzar görüşlər, elmi, müalicə, dini ziyarət, tranzit, dağ, ekoturizm, kənd yaşıl turizm növləri üzrə səyahət edirlər. Naxçıvanda turizm sektorunda xidmət mədəniyyətinin yüksəldilməsi, Naxçıvan şəhərində və bölgələrdə istirahət və əyləncə mərkəzlərinin yaradılması, müasir standartlara cavab verən otel və yeməkxana şəbəkəsinin təşkili də muxtar respublikada turizmin inkişafını sürətləndirir.\nKənd turizmi ilə bağlı maarifləndirici tədbir\nNəşr edilib 04.07.2015 10:00 |\nNaxçıvan Muxtar Respublikasının Mədəniyyət və Turizm Nazirliyinin təşkilatçılığı ilə Şahbuz rayonunun Biçənək kəndində kənd turizmini inkişaf etdirmək məqsədilə maarifləndirici tədbir keçirilib.\nTədbiri giriş sözü ilə Şahbuz Rayon Mədəniyyət və Turizm Şöbəsinin müdiri Sabiq İmanov açaraq keçirilən tədbirin əhəmiyyətindən danışıb.\nEkoturizm sağlamlıq və təbiətə sevgi deməkdir\nNəşr edilib 05.06.2015 10:26 |\nAsudə vaxtın təşkili formaları arasında təbiətlə birbaşa ünsiyyət halında aktiv səyahət və istirahət növü olan ekoturizm mühüm yer tutur. İnsanın təbiət gözəlliklərinə olan marağı planetin istənilən yerindəki qeyri-adi təbii resurslara doğru onu səyahətə çəkir.\nAmma, əslində, turizmin bu növündə qeyri-adi heç nə yoxdur. Məhz hər bir insanın ürəyindəki torpağa məhəbbət hisləridir ki, onun üçün dağ çaylarının ağ örpəkli şəlaləsi dünyanın ən mahir rəssamının əsərindən də cazibədardır. Dağların yüksəkliklərindən göz işlədikcə ümman kimi üfüqlərə baxmaq, dağ yamaclarının nazəndə leylası bulaqların dirilik suyu hər dəfəsində insanı məst edir. Məhz belə təbiət gözəllikləri müasir ekoturizm həvəskarlarını özünə çəkən cazibə qüvvəsidir.\nEkoturizm və ümumiyyətlə, turizm bir yaradıcılıq sahəsidir desək, yanılmarıq. Bəzi insanlar yaradıcılığın sirrini yalnız incəsənət və buna yaxın sahələrdə axtarsalar da, amma, əslində, təbiət qədər ikinci bir bənzərsizliyə başqa yerdə rast gəlmək mümkün deyildir. Bu bənzərsizliyin kompozisiyasına uyğun olaraq yeni bir əsər ərsəyə gətirmək isə müasir tələbkar ekoturistə gözlədiyindən artıq heyrətləndirici resurslar və buna müvafiq xidmətlər təklif etmək bacarığıdır. Bu, əlbəttə ki, bir yaz günündə ailə üzvləri və dost-tanışlarla yaşıllığın qucağında gözəl bir süfrə açıb dincəlməklə bitmir. Düzdür, müasir ekoturların müxtəlif reseptləri vardır. Amma bir faktı hamı təsdiq edə bilər ki, təbiət qoynunda keçirilən günün ən yaddaqalan təəssüratı elə həmin gün rast gəldiyimiz qeyri-adi flora, fauna nümunəsi, yaxud unikal təbiət abidəsidir.\n38 -dən səhifə 46


» XİN: Belçika Ermənistan və Azərbaycan arasında münaqişənin tezliklə həllini arzulayır (ƏLAVƏ OLUNUB)KarabakhİNFO.com - karabakhInfo.com\nXİN: Belçika Ermənistan və Azərbaycan arasında münaqişənin tezliklə həllini arzulayır (ƏLAVƏ OLUNUB)\nBelçika iki qonşu ölkə olan Ermənistan və Azərbaycan arasında hərbi münaqişənin tezliklə həllini arzulayır. Trend-in məlumatına görə, bunu Bakıda səfərdə olan Avropa Şurasının Nazirlər Komitəsinin sədri, Belçikanın xarici işlər naziri Didye Reynders Bakıda keçirilən mətbuat konfransında deyib.\nO bildirib: “Biz ölkənin ərazi bütövlüyü çərçivəsində Dağlıq Qarabağ münaqişəsinin həlli mövqeyini dəstəkləyirik”.\nD.Reynders Bakıda müzakirə edilən mövzular sırasında ikitərəfli əməkdaşlığın inkişafı, demokratik dəyərlər məsələlərini qeyd edib.\nXİN rəhbəri əlavə edib ki, Belçikanın Azərbaycanla ikitərəfli əlaqələrdə prioritetlərindən biri enerji sektorudur: “Biz bu sahədə əməkdaşlığı dərinləşdirməyə, iki ölkə arasında müqavilə-hüquq bazasını genişləndirməyə hazırıq”.\nO, Ermənistanın işğalı nəticəsində doğma yurdlarından qovulmuş azərbaycanlı qaçqın və məcburi köçkünlər mövzusuna da toxunub: “Qaçqın və məcburi köçkünlərin tezliklə doğma torpaqlarına qayıtması üçün bütün məsələləri həll etmək lazımdır”.


Fərman Nəbiyev – Mingəçevir İşıqları\nAprelin 24-də Mingəçevir şəhər İcra Hakimiyyətinin başçısı İlham İsmayılov Əliağa Vahid küçəsindəki 4/1 saylı binanın qarşısında sakinlərlə görüşdü. Görüşə Aydın Məmmədov, Nizami və Xətai küçələrindən də dərd-sərlərini deməyə gələnlər…\n“Mingəçevir Valideynlər Assosiasiyası” ABŞ Beynəlxalq İnkişaf Agentliyinin (USAİD) maliyyə dəstəyilə ECSOFT proqramı çərçivəsində 2022-ci ilin fevral-may aylarında “Valideynləri məktəbin idarəçiliyinə cəlb edək” layihəsini həyata keçirib. …\nMayın 19-da İcra Hakimiyyətinin başçısı İlham İsmayılovMingəçevir şəhər stadionuna baxış keçirib. O, ərazini gəzib, təmir işləri aparan Mənzil Kommunal Təsəsrrüfat İstehsalat Birliyinin və yerli Bələdiyyənin işçilərinə göstərişlərini…\nRövşən Rzayev: “Mingəçevirdə dövlət vəsaiti hesabına tikilən və məcburi köçkünlərə verilən 30…\nMayın 19-da Mingəçevirdə Qaçqınların və Məcburi Köçkünlərin İşləri üzrə Dövlət Komitəsinin sədri Rövşən Rzayev Mingəçevir və Yevlax şəhərlərindən olan vətəndaşları qəbul edib. Onların əksəriyyəti həmin ərazilərdə məcburi köçkün kimi…\nCIVIL MATCH 2.0 tədbiri 10 müxtəlif ölkədən olan…\n24 ildir Xocalı qan ağlayır\nİcra Hakimiyyəti başçısı Energetik yaşayış massivində


Qafqaz – Britaniyada yaşayan azərbaycanlı jurnalist: “Koronavirus Avropada çox kədərli səhnələr yaradıb” – MÜSAHİBƏ\nMay 05, 2020 admin Arxiv, Müsahibə, Xəbər lenti, Xəbərlər 0\nModern.az saytı xaricdə yaşayan azərbaycanlı jurnalistlərlə silsilə müsahibələri davam etdirir. Budəfəki həmsöhbətimiz Böyük Britaniyada yaşayan Zülfüqar Rüfətoğludur.\nArayış: Zülfüqar Rüfətoğlu 1958-ci il iyunun 22-də Bakı şəhərində anadan olub. 1965-1975-ci illərdə 172 saylı orta məktəbdə təhsil alıb. 1975-ci ildə həmin məktəbi qızıl medalla bitirib. 1975-1980-ci illərdə Azərbaycan Dövlət Xarici Dillər Universitetində təhsil alıb, 1980-ci ildə buranı fərqlənmə diplomi ilə bitirib. Hərbi xidmətdən sonra 1985-ci ildə “Azərbaycan qadını” jurnalında jurnalistika fəaliyyətinə başlayıb. 1986-cı ildə isə “Sovet kəndi” qəzetində, 1987-ci ildən isə “Kommunist” qəzetində fəaliyyət göstərib. “Kommunist” qəzetinin əlavəsi olan və 1989-cu ildən çıxan “Səhər” qəzetinin yaradıcılarından biri olub. Müxtəlif illərdə “Xalq qəzeti” və “Azərbaycan” qəzetlərində çalışıb. 1990-cı ildə “Kommunist” qəzetinin ən gənc şöbə müdiri olub. 1990-cı ildə atası Rüfət Əhmədzadənin pyesi əsasında “Şirbalanın məhəbbəti filminin ssenarisini yazıb. 1985-1994-cü illər arasında bir çox mahnının sözlərini bəstələyib. Emin Sabitoğlu, Eldar Mansurov, Cavanşir Quliyev kimi bəstəkarlarla birgə çalışıb. 1989-cu ildə “Qızıl qələm” mükafatına layiq görülüb.\n1993-cü ildə “Röyter” agentliyinin kurslarında dəvət olunub və burada təhsil alıb. 1994-cü ilin dekabr ayından isə BBC-nin Azərbaycan xidmətində işləməyə başlayıb. 1996-cı ildə Qarabağ müharibəsi başlandığı tarixdən sonra Ermənistana, Şuşa və Xankəndinə səfər edən ilk azərbaycanlı jurnalistdir. Bu səfərindən sonra 10 hissədən ibarət “Atəşkəs kölgəsində” radiooçerklər silsiləsi yaranıb. 2000-2011-ci illər ərzində BBC Azərbaycan xidmətinin prodüseri kimi fəaliyyət göstərib. Daha sonra BBC Azərbaycanın əsas müxbirlərindən biri olub. Fəaliyyət göstərdiyi müddətdən burada “Çətin sual”, “Sənin səsin” adlı həftəlik proqramları yaradıb. 2014-cü ildən bəri müstəqil jurnalist kimi fəaliyyət göstərir.\nHazırda dünyada əsas gündəm mövzusu koronavirus pandemiyası oduğundan müsahibimizlə söhbəti də elə bu istiqamətdə qurduq.\n– Zülfüqar bəy, hazırda nə işlə məşğulsunuz, evdə qalmaq çətin deyil ki?\n– Həmişəki işimlə məşğulam. Yazıram. Yazdığımdan çox oxuyuram. Məncə ümumiyyətlə yazmaqdan çox oxumağa adət etmək lazımdır.\n– Bir ara səhhətinizdə problemlər var idi, indi özünüzü necə hiss edirsiniz? Hər şey qaydasındadırmı?\n– 2014-cü ildə ağır xəstəlik keçirdim. Üç həftə komada oldum. Ondan sonrakı 3-4 il sağlamlığın az-çox bərpa olunmasına getdi. Xəstəlik həyatımda çox şeyi dəyişdi – adi vərdişlərdən insanlara, həyata münasibətədək.\n– Bütün dünya üçün karantin rejiminə əməl etmək çətin oldu. Siz hazırda Böyük Britaniyada yaşayırsınız. Müşahidələriniz nə göstərir, ingilislər karantin qaydalarına əməl edə bilirmi?\n– İngilis xalqı üçün də karantinə alışmaq çətindir. Xüsusən cavanlar üçün. Baharın gəldiyi, havaların və dünyanın gözəlləşdiyi bir vaxtda dörd divar arası çox çətin məkandır. Londonla Bakının bu mənada əsas fərqi burada evlərin az qala 90 faizinin Bakı terminologiyası ilə desək, “həyət evi” olmasıdır. Bu, həmin o “həbsxananın” sahəsini bir az artırır. Vısotski şeirlərindən birində öz evini “üçotaqlı həbsxana” adlandırmışdı. Demək olar indi hamımız bu “həbsxana”nın məhbusu olduq və olmaqdayıq.\n– Koronavirus dövründə heç ağlınıza yeni satirik novella-səhnəcikləri gəldimi?\n– Yox. Koronavirus xüsusilə Avropada çox kədərli səhnələr yaradıb. Nəhəng tarixi şəhərlərin gur küçələri bomboş qalıb. Hardasa insanlar öz yaxınlarından aralıda, təklikdə, xəstəxana palatalarında ölümlə əlləşir. Ölüm adiləşib. İndi ölümə statistika kimi baxmağa adət etmişik. London telekanallarından birində koronavirus xəstəsindən müsahibə alırdılar. Qadın elə hey “mən statistika olmaq istəmirəm” deyib inildəyirdi.\n– Keçək siyasətə. Britaniyanın baş naziri Boris Consonun virusdan sağaldıqdan sonra ilk telefon danışığı ABŞ prezidenti Trampla oldu. Bu demək olar ki, bütün dünya mediasında müxtəlif suallar yaratdı. Sizcə, Conson niyə ilk olaraq məhz ABŞ prezidenti ilə danışdı?\n– Türkiyə Azərbaycan üçün nədirsə, ABŞ da İngiltərə üçün odur. Bir var müttəfiq, bir də var müttəfiqdən də yaxın. Mən hərdən bu iki xalqı əmiuşağı adlandırıram. Buna görə də Consonun telefon zəngində qəribə heç nə yoxdur. Bu həmişə belə olub. ABŞ, Britaniya, Kanada, Avstraliya və Yeni Zenlandiya arasındakı ittifaq NATO-da, Avropa İttifaqında olduğundan daha güclüdür. Qeyd etdiyim ölələrdə həm də eyni dildə danışırlar.\n– Sizcə koronavirusla mübarizədən üzüağ çıxan və çıxa biləcək Avropa ölkəsi hansıdır?\n– Məncə heç biri. Virusun bir az həlim rəftar etdiyi ölkələr var. Turizmdə hansı ölkələr daha məşhur idisə, koronavirus onları daha sərt vurdu – İtaliya, İspaniya, Fransa… Bu pandemiya bütün dövlətlərin ilk növbədə başçılarına dərs keçdi. Mən koronavirus haqqında, dostum Elçin Şıxlının “Ayna” qəzetində çox böyük məqalə yazmışam. Orda da qeyd etmişəm. Tarixin məncə heç bir dövründə eyni vaxtda hakimiyyətlərdə bu qədər səriştəsiz, savadsız, zülmkar, özünəməftun insanlar olmayıb. Əsas dərs onlar üçündür. Görək heç olmasa bu dərsi öyrənəcəklərmi? Onsuz da bunların əksəriyyəti heç məktəbdə də düz-əməlli oxumayıb. Siyasi terminologiya ilə bunlara populist deyirlər. Yəni xalqlara mümkün olmayanı vəd edib, seçiləndən sonra heç nə verməyə qadir olmayanları belə adlandırırlar. Amma koronavirus onu da isbat elədi ki, qadınlar kişilərdən daha dəyanətli və daha qeyrətli çıxdılar. İlk növbədə Almaniya kansleri Angela Merkeli nəzərdə tuturam. Başqa liderlərin əlinə pandemiyada insan azadlıqlarını, insan haqlarını bir az da əzmək üçün sanki girəvə keçmişdi. Amma xanım Merkel epidemiyanın lap əvvəlində çıxış etdi. Xalqdan üzr istədi ki, “karantin məhrumiyyətlərinə getməyə məcburuq, amma bu bizim demokratiya, insanlıq və azadlıq dəyərlərimizin üstündən xətt çəkməməlidir”. Bu əsl dövlət adamının mövqeyi idi.\n– Facebook paylaşımlarınızdan birində qeyd etmisiniz ki, Azərbaycanı bu və ya digər şəkildə Rusiyanın boyunduruğu altında görmək istəyənləri bloklayacaqsınız. Lütfən, səbəbini də deyərdiniz?\n– Keçmiş SSRİ-yə heç bir xiffətim yoxdur. Putindən fərqli olaraq düşünürəm ki, onun dağılması faciə yox, səadət idi. Azərbaycanı başqa necə azad və müstəqil görmək olardı? Mənim xoşlamadığım nüans, Rusiyanın indiki hökuməti, onun siyasətidir. Rusiya bircə qonşusunu da yola vermir. Keçmiş respublikaların müstəqilliyinə əngəl törədir. Mən rus ədəbiyyatını, xüsusən rus şeirini sevirəm. Blokdan, Koçetkovdan, Şpalikovdan, Vısotskidən tərcümələr etmişəm. Yəni rus xalqına və onun ədəbiyyatına hörmətim çoxdur. Amma axı pis hökumət bəzən ədalətsizcəsinə ədəbiyyatı da gözdən salır. Bir holland tərcüməçi var, Hans Boland. Rus ədəbiyyatından tərcümələr edib. Putin ona “Puşkin ordeni” vermək üçün Moskvaya dəvət etmişdi. Amma tərcüməçi imtina etmişdi və demişdi ki, “mən hətta Puşkinin xətrinə də təcavüzkar siyasət yürüdənlə yanaşı dayana bilmərəm”. Loru dildə bu, “Puşkin də başınıza dəysin deməkdir…”.\nQaldı ki, Rusiya boyunduruğu məsələsinə təəssüf ki, onu istəyənlər var. Əgər vətən anadırsa, onun namusunu başqasına həvalə etmək istəyənlərin Azərbaycan folklor lüğətində konkret adı var. Belələri heç olmasa susanda, eşitməzliyə, görməzliyə vurmaq olur. Amma meydan sulayanda gərək gücün çatanı edəsən. Mark müəllim də müasir insana bu imkanı verib.\n– İngiltərə mətbuatının iş prinsiplərindən danışmanızı istərdik. Hazırda İngiltərə mediası necə işləyir?\n– İngiltərə mediası həmişə olduğu kimi, çox rəngarəng, mümkün qədər obyektiv, ictimai marağa hədəflənmiş şəkildə işləyir. Baş nazir Conson hətta reanimasiyada olanda da ona tuşlanmış tənqidlər dayanmırdı. Onu səriştəsizlikdə, məsuliyyətsizlikdə ittiham edirdilər. Hətta xəstələnməsini də bu məsuliyyətsizliyin nəticəsi kimi qiymətləndirirdilər. Mətbuat xəstələndiyinə görə ona orden vermək niyyətində deyildi. Mətbuat üçün ən əsas olan ictimai marağa xidmət etməkdir. Britaniya mətbuatı bunun öhdəsindən yaxşı gəlir. Adi bir məsələni bildirim. Burada hökumət epidemiyadan ziyan çəkən şirkətlər üçün yardım fondu ayırıb. Bütün şirkətlər üçün. Məşhur futbolçu Devid Bekhemin arvadı Viktoriyanın da alt paltarı firması var. Mətbuat ona irad tutmuşdu ki, bu qadın şəxsi hesabında 400 milyon funt sterlinq ola-ola, niyə 5-6 işçisinə maaş vermək üçün dövlət yardımına baş vurub? Yəni cinayət-filan etməmişdi. Mətbuat elə belə də yazırdı: “Bu cinayət deyil, amma etikasız hərəkətdir”.\n– Yaxşı, bəs kənardan müşahidə edən bir jurnalist kimi, Azərbaycan mətbuatının pandemiya dövründəki fəaliyyəti sizi qane edirmi?\n– Azərbaycan mediasının meydanı çox dardır. Bir vaxtlar Bakıda qəzet köşklərinə növbələr uzanardı. İndi demək olar heç qəzet çıxmır. Bu hamı üçün, elə hökumət üçün də pisdir. Bəli, mətbuat kütləvi olanda, savadlılıq da kütləvi idi. İndi savadsızlıq meydan sulayır. Adamlar sözlərin heç olmasa necə yazılmasını mətbuatdan öyrənirdilər. İndi bəzi yazıları oxuyanda hansı dildə yazıldığını başa düşmürsən. Çox nadir hallarda ərk edib irad tutanda, tənqid qəbul olunmur. Elə mənim özümə bəzən “ürəyim belə istəyir, dilimə belə yatır, belə yazıram” cavabını verənlər olub. Yaxşı ki, bloqla məqaləyə, blogerlə jurnalistə hər yerdə fərq qoyulur. Bloger yazandır, jurnalist deyil. Doğrudur, çox yaxşı bloq yazanlar da var. Əslində elə kim yaxşı jurnalistdirsə, o elə yaxşı da blogerdir. Sosial medialar bütün dünyada bu məsələyə münasibəti dəyişib. Əvvəllər yazan az, oxuyan çox idi. İndi hamı yazır. Bəzən heç öz yazdığını da oxumur.\n– Avropada yaşamaq bir jurnalist kimi sizdə hansı xüsusiyyətləri formalaşdırıb, yəni başqa ölkədə yaşamaq işinizə necə təsir etdi?\n– Mən 1994-cü ildə BBC-nin Azərbaycan xidmətində işə başlayanda ölkədə qəzetçi kimi kifayət qədər tanınırdım. Amma BBC mənə radio jurnalistikasını öyrətdi. Həm də geniş mənada əsl jurnalistikanın prinsiplərini öyrətdi. Bu jurnalistikada qərəz (əgər kommersiya marağı yoxdursa) demək olar yoxdur. Əsas olanı isə hüsn-rəğbət yox, həqiqətdir. Azərbaycanda işləyəndə hardasa belə bir ifadə oxumuşdum: “Məni faktlar yox, həqiqət maraqlandırır”. Bu ifadə çox xoşuma gəlmişdi. Amma sonralar başa düşdüm ki, bu qətiyyən düzgün yanaşma deyil. Jurnalistika faktdan keçir. Amma Qərb jurnalistikası mənə jurnalistikanın bir sıra, biclik deməzdim, amma fəndlərini öyrətdi. Bu, çox mühümdür. Britaniyada da mətbuat qanunları, Amerikadan fərqli olaraq və Azərbaycanda olduğu kimi çox amansızdır. Böhtana görə həbsxanaya düşmək olar. Ona görə də “filan nazir rüşvətxordur” yaza bilməzsən. Deyə bilməzsən ki, onun rüşvətxor olduğunu bütün aləm bilir. Bütün aləmi məhkəməyə çəkməzlər, amma yazan adamı çəkərlər. Belə hallarda Qərb jurnalisti adətən yazır. “Filan nazir 5 milyon dollarlıq malikanəyə köçüb. Amma maaşı ildə 100 min funt sterlinqdir”. Rüşvətxor sözünü işlətmirsən, ittiham etmirsən… Amma oxuyan oxuyur. Jurnalist üçün də, xüsusən indi, az qala bütün dünyanı ədalətsizliyin basdığı bir vaxtda adamların onu oxuması mühümdür. Çünki doğrudan da adamlar kimin kim olduğunu yaxşı bilir.\n– Koronavirus dövründə jurnalistlərin işində hansı dəyişikliklər oldu, mətbuat nümayəndələrində nə kimi xüsusiyyətlər formalaşdı?\n– Bu hadisə jurnalistlər üçün də yeni bir sınaq idi. Elə həkimlərin özləri üçün də. Münaqişə bölgələrindən, təbii fəlakət yerlərindən reportaj verən jurnalistlərin müəyyən psixoloji təcrübəsi var idi. Amma koronavirus pandemiyası daha fərqli bir fəlakətdir. Məncə onun jurnalistikaya və elə tibbə də nə verdiyini sonralar təhlil edəcəyik.\n– Sizcə, post-pandemiya dövründə insanları nə gözləyir. Yəni bəziləri düşünür ki, daha təmiz dünya formalaşacaq, bəziləri deyir ki, toplum arasınakı səmimiyyət itəcək. Bəziləri də ailə dəyərlərinin daha da qiymətə minəcəyini düşünür. Siz bu məsələ ilə bağlı nə fikirdəsiniz?\n– Dünya dəyişəcək. Dünya daha əvvəlki dünya olmayacaq. İnsanlar adi əl yumaqdan tutmuş, yaxınlarının qədrini bilməkdən onları itirmək acısınadək çox sınaqdan keçiblər. Mən çox ağır xəstə olduğum vaxtlarda ən çox düşündüyüm, peşmançılığını çəkdiyim bir məsələ vardı: niyə yoldaşımla mümkün olduğu qədər çox söhbət eləmədim, danışmadım, onu dilnləmədim. Teatra gedək dedi, işim çoxdur söylədim. O isə bütün xəstəliyim boyu reanimasiyanın qapısında gecələmişdi. Yəni bunu misal kimi çəkirəm ki, koronavirus çox adamlara belə dram yaşatdı.\n– Azərbaycan üçün darıxırsınız? Nə vaxt vətənə qayıtmağı düşünürsünüz?\n– Azərbaycan üçün, Bakı üçün həmişə darıxıram. Övlad anası üçün darıxmazmı? Bugünlərdə dostum və həmkarım Rauf Mirqədirova bir şeir yazmışdım. Orda belə misralar vardı: –\nGülümsə ki, vətən də\n– Böyük Britaniyadan başqa Avropa ölkəsinə köçmək haqqında düşünmüsünüz? Düşünmüsünüzsə, bu ölkə hansıdır və niyə?\n– Böyük Britaniyadan köçmək fikrim olmayıb. Amma Şotlandiyada yaşamaq keçib ürəyimdən. Orda, dağlarda insanlar daha səmimi, daha qayğıkeş, daha müdrikdirlər. Azadlığın qədrini daha yaxşı bilirlər dağ insanları.\nAzərbaycanda Youtube kanalları rövnəqlənib Bu kampaniyanı imzalayın, 250 manata sahib olun!


Müsavatdakı qarşıdurma dərinləşir\nMüsavatdakı qarşıdurma dərinləşir Siyasət\n8 Oktyabr 2014 16:48\nAzər Rəşidoğlu: "Yəqin ki, qarşıdurma dərinləşəcək"\nTaliyət Əliyev: "İndiki vəziyyət Müsavatı arzuolunmaz nəticələrə apara bilər".\nElşən Qaraçuqlu: "Müsavatda qurultaydan sonra maraqlı hadisələr cərəyan etməyə başlayıb"\nTahir Kərimli: "Müsavatın parçalanması təkcə seçki ilə bağlı deyil"\nMüsavat Partiyasında gərginlik getdikcə artır, partiyanın cəbhələrə bölünməsi və dərinləşən intriqa ictimaiyyətin gözü önündə baş verir. Keçmiş divan üzvü, başqanlığa namizəd olmuş Qubad İbadoğlunun 6 oktyabrda keçirdiyi məlum görüşdən sonra vəziyyət bir az da qəlizləşib. Partiya üzvlərinin bir hissəsi başqan Arif Hacılının istefa verməsi ilə çıxış etdikləri halda, başqanın tərəfdarları sosial şəbəkələrdə həmin şəxsləri partiyanı parçalamaqda günahlandırırlar.\nQubad İbadoğlunun "Azadlıq" radiosunda başqan müavini Gülağa Aslanlı ilə üzbəüz gəlməsi isə vəziyyəti bir az da gərginləşdirib. Həmin verilişdə Qubad İbadoğlunun seçkilərin saxtalaşdırılması ilə bağlı ittihamlarına cavab verən Gülağa Aslanlı ürəyində qalan sözlərdən artıq iki böyük status da yazmağı vacib bilib. Verilişdə tərəflər bir-birilərini iqtidara işləməkdə ittiham ediblər. Efir əsnasında təhqiramiz ifadələr də işlənib. Qubad İbadoğlu əlində ciddi arqumentlərin olduğunu əsas gətirərək bildirib ki, seçkilərdə böyük saxtakarlıqlar olub. Lakin məsələ bununla da bitmir. Məlumatlara görə, hazırkı başqan Arif Hacılı Qubad İbadoğlunu partiyadan uzaqlaşdırmağı düşünür. Məlumatda bildirilib ki, başqan bununla bağlı mətbuata müsahibəsində öncədən qısa anons da verib: "Arif Hacılı necə ki, seçkilərə bir gün qalmış İsa Qəmbərin kimə səs verəcəyini bildiyini mətbuata açıqladı. Bununla dolayısı ilə başqanın onu dəstəklədiyinin anonsunu verdi, indi də oxşar addım atıb. Arif Hacılı bildirib ki, o, səlahiyyətlərindən istifadə edərək, Müsavat Partiyasının müxtəlif kateqoriyalara bölünməsi istiqamətində atılan addımların qarşısını alacaq. Bu isə o deməkdir ki, yaxın günlərdə partiyadan üzvlər çıxarılacaq. Çox güman ki, bu üzvlər Qubad İbadoğlunun tərəfdarlarından olacaq".\nMənbə iddia edir ki, Arif Hacılı zəif kadr olduğu və İsa Qəmbərin tapşırıqlarını müzakirəsiz icra etdiyi üçün, keçmiş başqana da namizədlər arasında ən sərf edən şəxs olub.\nQeyd edək ki, namizədliyini Qubad İbadoğlunu lehinə geri götürən Səxavət Əlisoy da susan tərəfdə yer almayıb. O da çıxış edərək, Arif Hacılını istefa verməyə səsləyir.\nBəzi iddialara görə isə Qubad İbadoğlu və tərəfdarları qurultay keçirib bir müddət Müsavat Partiyası adına iddia edəcəklər. Sonra isə adlarını dəyişib, başqa adla fəalliyyətə başlayacaqlar.\nSiyasi şərhçi Azər Rəşidoğlu hesab edir ki, yeni başqan Müsavat Partiyasına yenilik gətirə bilməyəcək: "Bütün baş verənlərin kökündə duran odur ki, İsa Qəmbərdən sonra kimliyindən asılı olmayaraq, partiyanın başında duracaq şəxs heç də əksəriyyətin lideri ola bilməyəcək. Bu, öncədən bəlli idi. Təəssüf ki, bu illər ərzində İsa Qəmbər və digər müxalifət partiyalarının sədrləri partiyada yeni lider yetişdirə bilmədilər. Yəqin ki, qarşıdurma dərinləşəcək. İsa Qəmbərin dönəmindən olan bir çox köhnə qvardiyanın təmsilçiləri partiyanı tərk edəcəklər. Digər tərəfdən, Arif Hacılı və Qubad İbadoğlu arasında hər hansı bir razılaşmanın əldə olunması bir qədər problemli görünür. Ola bilər hansısa aralıq mərhələ üçün razılığa gələ bilsinlər. Amma prosesə qlobal baxdıqda, onların konsensusa gələcəyi ağlabatan deyil. Əslində Qubad İbadoğlunun, Arif Hacılının və ya bir başqasının başqan seçilməsinin heç elə bir önəmi də yoxdur. Partiya 20 ildən artıqdır ki, müxalifətdədir, bir neçə seçkini uduzub, uğursuzluqlara düçar olub və bu uğursuzluq zolağını keçə bilmir".\nAzər Rəşidoğlunun fikrincə, İsa Qəmbərin, Qubad İbadoğlunun və ya Arif Hacılının başqan olması heç nəyi dəyişmir: "Mövcud paradiqmalarla uğurlara imza atmaq mümkün olmayacaq. Siyasi nümunələr dəyişməlidir. Mücərrəd ideyalarla, "Rəsulzadə-Elçibəy yolu", "Biz bu seçkidə də mənəvi qələbə qazandıq", "Növbəti il daha maraqlı olacaq. Yeni dalğa gələcək" kimi şüarlarla prosesi davam etdirmək mümkün olmur. Odur ki, yeni sədr məhz, yeni düşüncə tərzi, yeni nümunələr, yeni paradiqmalar gətirməlidir. Artıq tükənmiş nümunələrlə uğurlara imza atmaq olmur. Hər şeyin kökündə uğursuzluqlar dayanır... Onlar son nəticədə partiyanın zəifləməsinə gətirib çıxaracaq. Bir detalı da vurğulamaq istəyirəm ki, bu qarşıdurmalar İsa Qəmbərin özünə də sərf edir. Çünki əgər Arif Hacılı partiyada nəzarəti tam əlinə götürəcəkdisə, o, partiyanın qeyd-şərsiz lideri olacaqı. Və bu, artıq 2018-ci ildə prezident seçkilərində namizədliyini irəli sürəcəyini bəyan etmiş İsa Qəmbərin bir siyasətçi kimi maraqlarına cavab vermirdi. Bu baxımdan, Arif Hacılı bir zəif başqan kimi İsa Qəmbərin də maraqlarına uyğundur. Güman edirəm ki, bu qarşıdurmalar daha da artacaq".\nAzər Rəşidoğlu partiyadan gedənlərin çoxalacağını da deyir: "Yalnız bu gün adı Qubad İbadoğlu ilə hallandırılan şəxslərin deyil, partiyanın yaradılmasında birbaşa iştirak etmiş veteranların önəmli simalarının da partiyanı tərk edəcəklərini istisna etmirəm. Onlar İsa Qəmbərdən sonra ikinci bir şəxsin başqanlığını qəbul etməyəcəklər. O cümlədən, bu gün adı Qubad İbadoğlu ilə hallandırılan istər Vurğun Eyyub olsun, istərsə də digərləri partiyanı tərk edəcəklər. Burada hər şey Arif Hacılının başqan kimi seçəcəyi taktikadan asılı olacaq. Lakin güman etmirəm ki, Arif Hacılının taktikası böyük bir uğurlardan xəbər verə bilər. Çünki insanlar artıq 20 ilin məğlubiyyətindən beziblər və onlara real qələbə lazımdır. Artıq "mənəvi qələbə qazandıq" deyimi işləmir. Bu baxımdan gələn parlament seçkilərində Müsavat uğurlu nəticələr əldə edə bilməyəcəksə, partiya olduqca zəif duruma düşəcək. Yəni bu məğlubiyyət sindromundan xilas üçün təmamilə yeni bir baxış, yeni bir taktika lazımdır. Amma görünən odur ki, Arif Hacılı məhz, İsa Qəmbərin müəyyənləşdirdiyi köhnə modelin tərəfdarıdır. O, özü istəsə belə, yeni bir taktika işlədə bilməyəcək. Çünki Arif Hacılıdan narazılar və İsa Qəmbərin liderliyini qeyd-şərtsiz qəbul edənlər bu məsələyə mane olacaqlar. Bu baxımdan bir siyasətçi kimi Arif Hacılının vəziyyəti elə də ürəkaçan görünmür. Bu isə təkcə onun özü ilə yox, ümumiyyətlə, müxalifət düşərgəsinin son 20 ildə qazandığı uğursuzluqlarla bağlıdır".\nPolitoloq, "Müsavat"ın Məclis üzvü Hikmət Hacızadə deyir ki, o, pozuntularla bağlı təqdim olunan sənədlərin araşdırılacağına inanır: "Oktyabrın 6-da keçirilən toplantıda 2 sənəd təqdim olundu. Bunlardan biri partiyanın gücləndirilməsi üçün olan təkliflər planı idi, digəri isə seçkidə olan pozuntularla bağlı araşdırılması lazım olan məsələlərlə bağlı idi. Bunlar Mərkəzi Nəzarət və Təftiş Komissiyasına (MNTK) və Seçki Komissiyalarına təqdim olunub. İnanıram ki, bu pozuntular araşdırlacaq, günahkarlar cəzalandırılacaq. Çünki orada inzibati resursdan istifadə etmək haqqında iddialar var, seçkidən qabaq seçicilərə təzyiq etmək haqqında faktlar verilir. Ümid edirəm ki, bunlara baxılacaq. Mən seçki günü özüm hər hansısa bir pozuntunu öz gözümlə görməmişəm. Ona görə də danışmağa haqqım yoxdur. Amma başqa adamlar görüblər, telefonuna çəkənlər var. Yerlərdəki şahidlərin sözlərinə görə, seçkidən qabaq hansısa konfranslar keçirilirmiş və mərkəzdən ora İcra Aparatının nümayəndələri gəlib, insanlara təzyiq edirmişlər ki, bu namizədə səs verin və.s. Ona görə də bütün bu iddialar araşdırılmalıdır. Əks halda, narazı olanlar Arif Hacılının başqanlığını tanımayacağını bidirib ".\nVəhdət Partiyasının sədri Tahir Kərimlinin fikrincə, Müsavatın parçalanması təkcə seçki ilə bağlı deyil: "Yalandan qurultayın vaxtını uzadırdılar. Müsavat partiyasından uzaqlaşmağa bəhanə axtarırdılar. Əllərində əsas görmək istəyirdilər. Qurultay da belə bir əsas verdi. Hətta nəticə digər tərəfin xeyrinə olsaydı da, başqa cür aşınmalar baş verəcəkdi. Bütün hallarda kütləvi tərketmələr olacaq. Xüsusən də Müsavatın işində çox ciddi durğunluq var və olacaq. Çoxu özünü kənara çəkəcək. Heç AXCP də Arif Hacılını təbrik etmədi. Bu, bütünlükdə müxalifətin bir olmamasından xəbər verir. Bundan sonra isə müxalifətin ümumi aqibətinin bir hissəsinin daşıyıcısı olan Müsavatdakı passivlik bütün müxalifətə təsir edəcək. Onların susqunluğunu bələdiyyə seçkiləri də xilas edə bilməyəcək. Ola bilsin, gələn ilin bu vaxtlarında müəyyən aktivliyə cəhdlər olsun. Amma həmin dövrə qədər müxalifət və Müsavatda ciddi aşınmalar mütləqdir".\nAzərbaycan Demokrat Partiyasının (ADP) sədr müavini Taliyət Əliyev bildirdi ki, partiyanın yeni rəhbərliyi narazı tərəflə səmimi danışıqlara getməli, partiyanın bütövlüyünün qorunması naminə tərəflər arasında konsensus əldə olunmalıdır: "Əks halda, indiki vəziyyət Müsavatı arzuolunmaz nəticələrə apara bilər".\nAzərbaycaqn Sosialist Partiyasının sədri Elşən Qaraçuqlu vurğuladı ki, Müsavat partiyasında qurultaydan sonra həqiqətən də maraqlı hadisələr cərəyan etməyə başlayıb: "Lakin indiki halda mən, digər partiyanın siyasi rəhbəri kimi bu partiyada baş verənləri şərh etmək istəməzdim".


İcra başçısı Qazax Təcili və Təxirəsalınmaz Tibbi Yardım Stansiyasında çalışan tibb işçiləri ilə görüşüb - Xəbərlər - QAZAX RAYON Icra Hakimiyyəti\nİcra başçısı Qazax Təcili və Təxirəsalınmaz Tibbi Yardım Stansiyasında çalışan tibb işçiləri ilə görüşüb\nÜmumdünya Səhiyyə Təşkilatı tərəfindən qlobal pandemiya elan olunan koronavirus (COVID-19) infeksiyasının yayılmasının qarşısının alınması istiqamətində ölkəmizdə bu gün də geniş tədbirlər həyata keçirilir. Ölkə Prezidenti İlham Əliyevin birbaşa rəhbərliyi altında Nazirlər Kabineti yanında yaradılmış Operativ Qərargah tərəfindən Ümumdünya Səhiyyə Təşkilatının tələb və tövsiyələrinə uyğun olaraq ölkəmizdə koronavirus infeksiyasının yayılmasının qarşısının alınması istiqamətində lazım olan bütün zəruri işlər görülür, xüsusilə də əhalinin vaksinasiya prosesi uğurla davam etdirilir.\nHər kəsə o da yaxşı məlumdur ki, koronavirusla mübarizədə həkimlərin, tibb işçilərinin rolu olduqca böyükdür. Xəstə yaxınlarının ümid yerinə çevrilən həkimlərin və tibb işçilərinin koronavirus infeksiyası ilə mübarizə tədbirlərində gördükləri işlər danılmazdır. Koronavirus kimi təhlükəli virusa qarşı mübarizədə ön cəbhə “əsgərlərimiz” həkimlərimiz və tibbi xidmət personalıdır. Onlar mürəkkəb şəraitdə gərgin əmək sərf edərək sutka ərzində demək olar ki, fasiləsiz çalışırlar.\nYanvarın 10-da Qazax Rayon İcra Hakimiyyətinin başçısı Rəcəb Babaşov Rayon Mərkəzi Xəstəxanası Publik Hüquqi Şəxsin Qazax Təcili və Təxirəsalınmaz Tibbi Yardım Stansiyasında çalışan tibb işçiləri ilə görüşdə də bunu bir daha qeyd edib.\nDövlət başçısı İlham Əliyevin rəhbərliyi ilə ölkəmizdə səhiyyə sahəsində qazanılan uğurlardan danışan icra başçısı Azərbaycan dövlətinin səhiyyənin inkişafına böyük qayğı göstərdiyini qeyd edib. İcra başçısı koronavirus infeksiyasının yayılmasının qarşısının alınması istiqamətində Azərbaycanda həyata keçirilən təxirəsalınmaz tədbirlərdən də danışıb. Respublika Prezidenti İlham Əliyevin atdığı qətiyyətli addımlar, xalqımıza göstərdiyi diqqət və qayğı sayəsində bu gün Azərbaycan Respublikası Nazirlər Kabineti yanında yaradılmış Operativ Qərargah tərəfindən ölkəmizdə koronavirus pandemiyasının geniş yayılmasının qarşısının alınması istiqamətində görülən bütün işlərin məhz vətəndaşların sağlamlığının qorunmasına yönəldiyini vurğulayıb. İcra başçısı bildirib ki, istər ölkə rəhbəri İlham Əliyevin, istərsə də Birinci vitse-prezident Mehriban Əliyevanın xalqın yanında olması, ölkə vətəndaşlarına çağırışlar etməsi bir daha onu sübut edir ki, Azərbaycanda vətəndaş amili, xüsusilə də onların sağlamlığı və təhlükəsizliyi hər zaman prioritet sahə olub və bundan sonra da olacaq.\n“Biz yaxşı bilirik ki, pandemiya dövründə bu virusla mübarizədə, Qazax Rayon Mərkəzi Xəstəxanası Publik Hüquqi Şəxsin Yoluxucu xəstəliklər şöbəsində çalışan həkimlərimizlə yanaşı, Təcili və Təxirəsalınmaz Tibbi Yardım Stansiyasında çalışan əməkdaşlarımız da böyük əzmkarlıq, əsl dəyanət nümayiş etdirirlər”, - deyən icra başçısı onların əziyyətini yüksək qiymətləndirib.\nRayon rəhbəri dövlətimizin, ölkə başçısının qayğısı, həkimlərimizin, tibb işçilərimizin əzmkarlığı sayəsində ölkəmizdə bu bəlanın tez bir zamanda aradan qalxacağını qeyd edib. Rayonda səhiyyə sahəsinin inkişaf etməsi, vətəndaşlara yüksək səviyyədə tibbi xidmət göstərilməsi üçün yeni xəstəxanada hər cür şərait yaradıldığını vurğulayan icra başçısı bundan sonra da böyük səylə çalışmalarını bildirib. “Hər bir zəngin, çağırışın arxasında insanların həyatı, sağlamlığı dayanır”, - deyən icra başçısı daha da məsuliyyətli olmalarını bildirib və tibb işçilərinə gələcək fəaliyyətlərində uğurlar arzulayıb.\nQazax Rayon Mərkəzi Xəstəxanası Publik Hüquqi Şəxsin baş direktoru Sevda Məmmədova səhiyyə işçilərinin vətəndaşlara yüksək səviyyədə tibbi xidmət göstərmələri üçün xəstəxananın istifadəyə verilməsinə, eləcə də yaradılan şəraitə görə dövlət başçısı İlham Əliyevə rəhbərlik etdiyi kollektiv adından bir daha təşəkkürünü çatdırıb. Belə yüksək səviyyədə xəstəxananın tikintisini istər səhiyyə işçilərinə, istərsə də rayon sakinlərinə olan böyük diqqət və qayğı kimi qiymətləndirib.\nQazax Rayon Mərkəzi Xəstəxanası Publik Hüquqi Şəxsin Qazax Təcili və Təxirəsalınmaz Tibbi Yardım Stansiyasının şöbə müdiri, baş həkim əvəzi Əmirxan Mamedov səhiyyə sahəsinə göstərdiyi qayğıya görə dövlət başçısı İlham Əliyevə rəhbərlik etdiyi kollektiv adından təşəkkürünü çatdırıb. Hər zaman onların qayğıları ilə yaxından maraqlanan rayon rəhbərliyinə minnətdarlıq edib. Dövlətin səhiyyə işçilərinə olan qayğısını bundan sonra da öz əməli işləri ilə doğrultmağa çalışacaqlarını söyləyib.


Erməni xalqının “heç vaxt indiki qədər olmayan hörməti” – Paşinyanın Soçi lovğalığı…\n15 May. 2018 00:11\nTəcavüzkara susan xalq necə hörmətli ola bilər…\n“Bu başlanğıcla Ermənistan nəinki irəliyə gedəcək, əksinə, onun vəziyyəti daha da korlanacaq”\nRauf Zeyni: “İndiki məqamda xalq onun tutduğu yola, yürütdüyü siyasətə etiraz etmirsə, demək, hörmətə, ehtirama layiq deyil”\nErmənistanın yeni baş naziri Nikol Paşinyan Avrasiya İttifaqının toplantısında iştirak etmək üçün Rusiyanın Soçi şəhərinə yollanıb. Həmin səfəri çərçivəsində Paşinyan Adler şəhərindəki “Müqəddəs Sarkis” erməni kilsəsini ziyarət edib. Baş nazir orada yepiskop Movses Movsipyanla və erməni diasporunun yerli fəalları ilə görüşüb.\nPaşinyan onun hakimiyyətə gəlməyi üçün göstərdikləri dəstəyə görə həmin diaspor fəallarına təşəkkürünü bildirib. Qeyd edib ki, artıq yeni Ermənistan qurulub: “Mən hamınızı salamlayıram. Qardaş Rusiya dövlətinə sizə yaratdığı şəraitə görə minnətdarlıq edirəm. Son proseslərdə mən sizin hər birinizin dəstəyini hiss etdim. Mən sizin aranızdakı bütün iş adamlarını Ermənistana sərmayə qoymağa çağırıram. Gəlin, iş qurun, yeni iş yerləri açın. Əmin edirəm ki, sizin investisiyanızın hər bir qəpiyi zəmanət altında olub qorunacaq. Ermənistan dövlətinin və millətinin reputasiyası heç vaxt belə yüksək səviyyədə olmayıb. Bu vəziyyətdən istifadə edib, hamılıqla öz vətənimizin çiçəklənməsinə çalışmalıyıq”.\nÇox maraqlıdır ki, Paşinyan özünün hakimiyyətə gəlməsindən sonra Ermənistan və erməni xalqı barədə boğazdan yuxarı danışmağa başlayıb. Hətta qeyd edir ki, onun xalqı və dövləti indiyə qədər belə müsbət reputasiyada olmayıb. Ermənistanda hansı kardinal dəyişiklik baş verib ki, yeni baş nazir özlərinə layiq olmayan epitetləri yapışdırmaq isəyir? Bütün dünya Ermənistanı təcavüzkar, işğalçı ölkə kimi tanıyır. Hətta bu amil BMT kimi nüfuzlu təşkilatın qətnamələrində də öz əksini tapıb. Paşinyan bu cür yüksək epiteti özünün hakimiyyətə gəlməsilə əlaqələndirirsə, yanılır. Çünki o, hakimiyyətə gələn kimi özündən əvvəlki sələflərinin yürütdüyü işğalçı siyasəti tənqid etmədi. Əksinə, əvvəlkilərdən bir qədər də sərt mövqe tutdu. Erməni xalqı isə yürüdülən işğalçı, təcavüzkar siyasətə zərrə qədər də etiraz etmədi. Hətta ən radikal mövqeli insanı dəstəkləyib hakimiyyətə gətirdi. Serj Sarkisyanın vaxtında biz xalqın onların yürütdüyü siyasətə etiraz etməsinə rast gəlirdiksə, hazırda xalq Paşinyana verdiyi dəstəklə bunun əksini edir. Təcavüzə, işğala etiraz etməyən xalq yüksək ehtiram və hörmətə layiqdirmi?\nMilli Qeyri-Hökumət Forumunun prezidenti Rauf Zeyni qəzetimizə açıqlamasında bildirdi ki, Paşinyanın Soçidə diaspor fəallarına verdiyi vədlər populizmdən irəli gəlir: “Paşinyanın heç bir dövlətçilik təcrübəsi yoxdur. Bu adam xalqa şirin vədlər verərək hakimiyyətə gəldi. Yəni xalq ona inandığı üçün bu yeni personanı çiyninə alaraq, küçələrdən saraya gətirdi. Paşinyanın ən böyük üstünlüyü onda oldu ki, o, xalqın bezdiyi Sarkisyan rejimindən qurtulmağın çıxış yollarını təklif etdi. S.Sarkisyanı xalqın gözündən salan əsas amillərdən biri də onun yürütdüyü işğalçılıq siyasəti idi. Məhz həmin siyasətin acı nəticələri xalqı küçələrə çıxardı. İndi nə baş verir? Paşinyan Dağlıq Qarabağ məsələsində Sarkisyandan da sərt danışır. Demək ki, işğalı, zorakılığı öz siyasətində prioritet etmək istəyir. Bu siyasət heç vaxt onun imicini qaldıra bilməz. Xalq hələ tam ayılmayıb. Onlar Paşinyandan ancaq vəd eşidib. İndi isə həmin vədlərin yerinə yetirilməsini gözləyir. Bu başlanğıcla Ermənistan nəinki irəliyə gedəcək, əksinə, onun vəziyyəti daha da korlanacaq. İndiki məqamda xalq onun tutduğu yola, yürütdüyü siyasətə etiraz etmirsə, demək, hörmətə, ehtirama layiq deyil. Təbii ki, burda xalqı tək qeyd etmək olmaz. Paşinyan dövlətə və xalqa bu tərifi, alqışı aid edirsə, orda da yanılır. Bu tandemi bir-birindən ayırmaq olmaz. Xalq hörmətə layiq deyilsə, demək, onun seçdiyi hakimiyyətə də bundan pay düşür. Bu baxımdan da Paşinyanın səsləndirdiyi fikirləri onun növbəti populist fikri kimi xarakterizə edə bilərik”.


Sifariş xətti: (055) 448 43 44 Ofis : (012) 555 43 44\nSolvent çapı ətraflı\nŞar və Bayraqlar\nKafel üzərində çap\nBəclər və Vəsiqələr\nStiker və etiket\n“M-Group” reklam 2009-ci ildən, reklam sahəsində dərin biliklərə və 10 ildən artıq təcrübəyə malik olan işçi heyəti ilə xidmətinizdədir. İş fəaliyyətində müştəri məmuniyyəti, yüksək keyfiyyət, innovativlik və kreativlik kimi prinsiplərə sadiq qalan şirkət, reklam sahəsində öndə gedən şirkətlərdən olmuşdur. Qeyd edilən prinsiplərə sadiqlik və operativlik sayəsində Azərbaycanda olan iri holdinq və şirkətlərlə daimi əməkdaşlığı bu gündə davam etməkdədir.\n“M-Group” şirkətinin reklam məhsulları Azərbaycanın bütün bolgələrində də nümayiş olunmaqdadır.\nBizi seçməklə düzgün seçim etdiyinizin təstiqi olaraq aşağıdakıları sadalamaq olar:\nİstifadə etdiyimiz yüksək keyfiyyətli materiallar (oracal, unifol, neschen, avery) üzərində dünya miqyasında ən məşhur DGİ, Roland, Flora, Allwin və Mimaki kimi böyükformatlı çap aparatlarında çap işləri;\n300 dpi – 1440 dpi qədər yüksək keyfiyyətdə reklamların çap olunması;\nAzərbaycanda heç bir reklam şirkəti tərəfindən istifadə olunmayan üsulla çapların üzərinə şəffaf qoruyucunun (oracal markalı laminasiya) çəkilməsi. ( Laminasiya çapı yağışdan, gün şüasından, avtomaşını yuyulma zamanı cızılmadan qoruyur );\nYüksək ixtisaslı, 10 ildən artıq iş təcrübəsinə malik, işçi heyəti;\nZövqlü, kreativ və müasir dizaynların hazırlanması;\nYüksək keyfiyyət və zəmanət.\n© 2016 M GROUP REKLAM\n(012) 555 43 44\n(055) 448 43 44\nSumqayıt şəhəri,10 mkr.\nBakı şəhəri,Yasamal M.Xiyabani\nDizayn: M Group


Bu il Azerbaycan 1,2 mlrd. kVt/saat elektrik enerjisi ixrac edib - Azadliq Xeber\nBu il Azerbaycan 1,2 mlrd. kVt/saat elektrik enerjisi ixrac edib\nBu il Azərbaycan 1,2 mlrd. kVt/saat elektrik enerjisi ixrac edib\n23 Avqust, 2018 17:11 xeber – Bu ilin yanvar-iyul aylarında Azərbaycan 56 943,11 min ABŞ dolları dəyərində elektrik enerjisi ixrac edib.”Report” Dövlət Gömrük Komitəsinə (DGK) istinadən xəbər verir ki, bu, ötən ilin eyni dövrü ilə müqayisədə 31 025,11 min dollar və yaxud 2,2 dəfə çoxdur.Hesabat dövründə ixrac edilmiş elektrik enerjisinin həcmində də müsbət dinamika müşahidə edilib. Belə ki, xarici ölkələrə 1 205 532,49 min kVt/saat elektrik enerjisi satılıb. Bu da 2017-cı ilin yeddi ayına nisbətən 607 833,83 min kVt/saat və yaxud 2 dəfə çoxdur.Yanvar-iyul aylarında elektrik enerjisi ixracı Azərbaycanın ümumi ixracının 0,53%-ni təşkil edib.İxrac edilən hər kVt elektrik enerjisinin qiyməti 0,047 dollar sent, yaxud 0,079 qəpik olub.Xatırladaq ki, Azərbaycanın ən əsas elektrik enerjisi ixracatçısı “Azərenerji” ASC-dir.


13:45 26.08.2015 (Yenilənib 14:28 26.08.2015)\nHeydər Əliyev Fondunun vitse-prezidenti Leyla Əliyeva sosial şəbəkədəki səhifəsindən, anası Mehriban Əliyevanı ad günü münasibəti ilə təbrik edib.\nBAKI, 26 avq – Sputnik. Dövlət başçısı İlham Əliyevin qızı, Heydər Əliyev Fondunun vitse-prezidenti Leyla Əliyeva sosial şəbəkədəki səhifəsindən, anası Mehriban Əliyevanı ad günü münasibəti ilə təbrik edib:\n“Mənim ona olan səmimi hisslərimi sözlə ifadə etmək olduqca çətindir: Böyük sevgi, hörmət və heyranlıq…Onun qızı olduğum üçün həmişə fəxr etmişəm. Bütün dünya onu gözəl və zərif qadın kimi tanıyır. O, bu dünyanı daha da gözəl edir. O, qətiyyətli, qorxmazdır, yorulmur… Adətən bir sıra sahələrdə “cəsarətli” sözü ilə xarakterizə edilir. Lakin o, qadınlığın həqiqi təcəssümüdür. Özümü dərk etdiyim andan anam həmişə, hətta ən çətin vəziyyətdə belə öz mövcudluğu ilə dinclik və nizam hissini aşılayıb. Mən hesab edirəm ki, Tanrı bu dünyaya onu öz missiyasını həyata keçirməyə — dünyada xeyirxahlığı saxlamağa göndərib.\nBizim hər birimiz öz anamızı sevirik. Bu olduqca xüsusi, heç nə ilə müqayisə olunmayan bir hissdir. Bu sevgi yaşından asılı olmayan övlad üçün sonsuz güc mənbəyidir. Lakin bəzən ana sevgisi ailə sərhədlərini aşaraq öz gücü ilə bütün ölkənin həyatını dəyişə bilər. Bu gün, uşaqlıq illərində olduğu kimi, o mənim üçün dünyanın ən sevimli və yaraşıqlı insanı olaraq qalır. Ad günün mübarək, ana!”\nMehriban Əliyeva, Leyla Əliyeva


İstefada olan general vəfat edib - Azeri Defence\nİstefada olan general vəfat edib\n27 Oktyabr 2016 15:56\nAzərbaycan Silahlı Qüvvələrinin istefada olan general-mayoru Əli Kazımovun uzun sürən xəstəlikdən sonra vəfat edib.\n“AzeriDefence”nin məlumatına görə, Müdafiə Nazirliyinin rəhbərliyi adından imzalanan nekroloqda bildirilib ki, general-mayor Əli İmran oğlu Kazımov oktyabrın 26-da 60 yaşında dünyasını dəyişib.\nƏli Kazımov 1956-cı ildə fevralın 17-də Naxçıvanın Ordubad rayonunun Nürgüd kəndində anadan olub. S.M.Kirov adına Qırmızıbayraqlı Xəzər Ali Hərbi-Dəniz Məktəbinə daxil olub və şturman fakültəsini müvəffəqiyyətlə başa vuraraq “mühəndis – şturman” ixtisasına yiyələnib.\nƏ. Kazımov 1978-1989-cu illərdə SSRİ-nin Şimal Donanmasında mühafizə gəmisində şturman, atom sualtı qayığında qrup komandiri, xilasedici gəmilər divizionu komandiri və maqnitsizləşdirmə gəmisinin komandiri vəzifələrində xidmət edib.\n1989-1992-ci illərdə Leninqrad şəhərində Arxa Cəbhə və Nəqliyyat Hərbi Akademiyasının komandanlıq fakultəsində ali hərbi təhsil alan zabit Ə. Kazımov SSRİ dağıldıqdan sonra könüllü olaraq 2-ci dərəcəli kapitan kimi Azərbaycana qayıdıb və 1992-ci ilin sentyabrından 1993-cü ilin noyabrınadək Hərbi Dəniz Qüvvələri qərargahının təşkilat-səfərbərlik və komplektləşdirmə bölməsinin rəisi vəzifəsində xidmətini davam etdirib.\n1993-cü ilin dekabr ayından 1994-cü ilin sentyabr ayınadək cəbhə bölgəsində “N” saylı briqada komandirinin arxa cəbhə üzrə müavini vəzifəsində Azərbaycan ərazi bütövlüyü uğrunda döyüşlərdə iştirak edib.\n1995-ci ildə Bakı Ali Hərbi Dənizçilik Məktəbində “İqtisadiyyat və qoşun təsərrüfatı”, “Qoşunların arxa cəbhəsi” kafedralarının rəisi, 1995-ci ilin iyun ayından isə Müdafiə Nazirliyi Təşkilat-Səfərbərlik İdarəsi rəisinin müavini və Təşkilat-Səfərbərlik İdarəsinin rəisi-Baş Qərargah rəisinin müavini vəzifəsini icra etmişdir.\nAzərbaycan müdafiə nazirinin 25 fevral 1996-cı il tarixli əmri ilə Ə. Kazımova “1-ci dərəcəli kapitan” və prezidentin 25 may 1998-ci il tarixli əmri ilə “general-mayor” ali hərbi rütbəsi verilib.\nSonralar Müdafiə nazirinin məsləhətçisi, Müşavirlər qrupunun müşaviri, İnspektorlar qrupunun inspektoru vəzifələrində xidmət edən general-mayor Əli İmran oğlu Kazımov 17 oktyabr 2014-cü ildə xəstəliyə görə istefaya buraxılmışdır.\nİstefada olan general-mayor Əli İmran oğlu Kazımovun əziz xatirəsi Silahlı Qüvvələr şəxsi heyətinin və onu tanıyanların qəlbində həmişə yaşayacaqdır.


"Ermənistan Xarici İşlər naziri Zöhrab Mnatsakanyanın Misirdəki bəyanatı təxribat xarakterli bəyanat kimi qiymətləndiriməlidir".\nAPA-nın xəbərinə görə, bunu Azərbaycan Xarici İşlər nazirinin müavini Xələf Xələfov BMTM və Türkiyə XİN Strateji Araşdırmalar Mərkəzinin birgə təşkilatçılığı ilə keçirilən “Regional geosiyasi qütbləşmələr və Türkiyə-Azərbaycan münasibətləri” adlı vebinarda çıxışında deyib.\nNazir müavini bildirib ki, bu cür çıxışlar Ermənistanın bütün bölgəyə və xüsusilə də Türkiyəyə qarşı təcavüzkar siyasətinin məntiqi davamıdır: “Ermənistan hər fürsətdə Azərbaycan və Türkiyəyə qarşı qarayaxmalar edir. Nazir Mantsakanyanın Misirdəki çıxışı da növbəti qarayaxmadır. Ermənistan bu cür addımlarla özünün təcavüzkar siyasətini ört-basdır etmək niyyəti güdür".\nNazir müavini Xələfov bildirib ki, Ermənistan təcavüzkar ölkə olaraq Azərbaycan torpaqlarını işğal edib və bu ölkə hər zaman sülh danışıqlarında substantiv addımların atılması tələb olunanda təxribat və hücumlar edir, sülh üçün münbit şəraiti pozur: "Ermənistanın siyasəti qonşulara qarşı ərazi iddialarına əsaslanan təcavüzkar siyasətdir. Onlar Gürcüstana, Türkiyəyə və Azərbaycana qarşı ərazi iddiaları irəli sürürlər".\nXələf Xələfov deyib ki, Ermənistan rəsmilərinin bu cür bəyanatlarına qulaq asan ölkələr bu ölkənin təcavüzkar olduğunu yaxşı bilir. O qeyd edib ki, bu gün Azərbaycanın beynəlxalq xarici siyasətdə nüfuzu yüksəkdir: "Ermənistan müstəqil deyil, digər üçüncü ölkələrin maraq və xarici siyasət alətidir. Ermənistan ona deyilən məsələləri, üzərinə qoyulan vəzifələri yerinə yetirmək üçün bu cür bəyanatlar edir.\n"Azərbaycan öz torpaqlarını azad edəcək. Bizi Azərbaycan torpaqlarında ikinci erməni dövlətinin yaradılmasına, bir qarış torpağımızın lhaq olunmasına imkan vermərik. Bu sadəcə Ermənistanın xülyasıdır, onlar xəyali prioritetlər qururlar".\nNazir müavini qeyd edib ki, bu gün Azərbaycan hərbi təhlükəsizlik siyasətini gücləndirib, müdafiə qabiliyyətini inkişaf etdirib və bütün bunların məntiqi nəticəsinə nail olacaq.


İlham Əliyev Ermənistana xəbərdarlıq etdi\nYaradılıb 10.04.2015 21:53\n"Biz Ermənistana qarşı daha da fəal mübarizə aparmalıyıq, aparırıq. Onları bütün beynəlxalq və regional layihələrdən təcrid etmişik".\nModern.az-ın AzTV-yə istinadən verdiyi məlumata görə, bunu Prezident İlham Əliyev aprelin 10-da Nazirlər Kabinetinin 2015-ci ilin birinci rübünün sosial-iqtisadi inkişafının yekunlarına və qarşıda duran vəzifələrə həsr olunan iclasında giriş nitqində deyib.\nPrezident deyib ki, Ermənistanın rəsmi statistik məlumatlarına görə, əhalinin 30 faizi yoxsulluq, səfalət içərisində yaşayır:\n“Amma real göstərici 50-60 faizdir. Ermənistanın rəsmi məlumatına görə, hər il ölkədən 50-60 min insan həmişəlik köçür. Amma bizdə olan məlumat göstərir ki, hər il Ermənistandan köçənlərin sayı 100 minə yaxındır. Yəni tarixi Azərbaycan torpaqlarında yaradılan Ermənistan dövlətində bir neçə ildən sonra erməni əhalisi qalmayacaq”.\nDövlət başçısı qeyd edib ki, Azərbaycan cəmiyyəti, xüsusilə gənc nəsil Ermənistanın tarixi Azərbaycan torpaqları üzərində qurulduğunu heç vaxt unutmamalıdır: “Bu, bizim tarixi, dədə-baba torpaqlarımızdır, bütün toponimlər Azərbaycan mənşəlidir.\nBunun üçün XX əsrin əvvəlində çar Rusiyasında tərtib olunan xəritələrə baxmaq kifayətdir, o xəritələrdə bir erməni toponimi tapmaq mümkün deyil. İndiki Ermənistan ərazisinin 80 faizindəki kəndlər Azərbaycan adlarını daşıyırdı. Bu, bizim tarixi torpaqlarımızdır və biz mütləq o torpaqlara qayıdacağıq, başqa cür mümkün deyil. Bu, bizim strateji hədəfimizdir və bu hədəfə çatmaq üçün çalışırıq, çalışacağıq”.\nİlham Əliyev bildirib ki, Ermənistan sülh istəmir, status-kvonun dəyişilməz qalmasına çalışır, buna görə də münaqişə həll olunmur. Azərbaycan Prezidenti vurğulayıb ki, keçən il həmsədr ölkələrin dövlət başçılarının iştirakı ilə təşkil olunan görüşlərdə Ermənistan hər zaman özünü qeyri-səmimi aparıb, münaqişənin həllində maraqlı olmayıb, Azərbaycan ərazilərinin işğal altında saxlanmasını davam etdirib.\nPrezident İlham Əliyev bir daha qeyd edib ki, münaqişə Azərbaycanın ərazi bütövlüyü və beynəlxalq hüquq normaları çərçivəsində həll olunmalı, ikili standartlara son qoyulmalıdır.